پێویستە دانانی شای داهاتووی ئێران بە هەڵبژاردن بێت – Rojapp\nHome/هەواڵنێرەکان/پێویستە دانانی شای داهاتووی ئێران بە هەڵبژاردن بێت\nپێویستە دانانی شای داهاتووی ئێران بە هەڵبژاردن بێت\nHooshyar April 20, 2021 هەواڵنێرەکان Leave a comment 8 Views\nپەهلەوی کە لە ویلایەتی مەریلاندی ئەمەریکا نیشتەجێیە لە چاوپێکەوتنەکەیدا دەڵێت ئەگەر بڕیار بێت پاشایەتی بەشێک بێت لە داهاتووی ئێران و بەشداری لە کاروباری ئەو وڵاتەدا بکات، ئەوا دەبێت پاشایەک بێتە سەر کار کە لەلایەن گەلەوە “هەڵبژێردرا” بێت وتیشی”من کێشەیەکی جدیم لەگەڵ پاشایەتی بۆماوەییدا هەیە.”\nباوکی پەهلەوی، محەمەد ڕەزا پەهلەوی، لە ساڵی 1941 دا بوو بە جێنشینی ڕەزا پەهلەوی باوک کە دامەزرێنەری بنەماڵەی پەهلەوی بوو. شازادە پەهلەوی دەڵێت ” ئێرانی سەدەی 21 لەگەڵ ئێرانی سەد ساڵ پێش ئێستا و سەردەمی پاشایەتی جیاوازی زۆرە.\nپەهلەوی لە وەڵامی ئەو پرسیارەدا کە ئایا سەرۆکی پاشایەتییەکی هەڵبژێردراو دەبێت بۆ هەموو ژیانی پاشا بێت، پێدەچوو دژی ئەو بیرۆکەیە بێت و وتی”ئەنجامدانی شتێک بۆ هەموو ژیان ڕەنگە چاوەڕوانییەکی لەڕادەبەدەر بێت.”\nشازادەی پەهلەوی لە کاتێکدا کە ئەگەری خۆکاندیکردنی خۆی وەک پاشایەکی هەڵبژێردراو بە دوور نازانێت، گوتی بەڵام پێیشی وانییە ئەو کارە بکات و دەڵێت” ئەرکی نیشتمانی و سیاسی من کاتێک کۆتاییدێت کە خەڵکی ئێران بچنە دەنگدانێکەوە بۆ دیاریکردنی سیستمی داهاتووی حکومەتی خۆیان ” و دەشڵێت “سەرکردایەتی (گەل) لە ناو خودی گەلی ئێراندا سەرهەڵدەدات .”\nپەهلەوی وتی “لە ڕوانگەی منەوە پاشایەکی سیمبولیک بەسوودترین رۆڵ نییە کە بتوانم بۆ وڵاتەکەمی بگێڕم. ئەو بە ئاماژەدان بەو وتەیەی کە لەوانەیە حکومەتی داهاتوو ڕۆڵی پاشایەکی سیمبولیکی بۆ پێشنیار بکات، گوتی “من هەوڵم بۆ ئەوە نەداوە ئازادی بۆ ئێران دابین بکەم تاکوو ئازادی قسەکردن و دەربڕینی خۆم سنووردار بکەم.”\nلە میانەی لێداوانەکەیدا بۆ دەنگی ئەمەریکا پەهلەوی دانی بە هەندێک لەو قسانەدا دانا و گوتی ئەو خەریکی هەوڵدانە بۆ ڕەخساندنی زەمینەیەکی باش بۆ مشتومڕێکی تەندروستانە . ئەو گوتیشی هەندێک کەس پێم دەڵێن: “بۆچی ئێستا ئەم قسانە دەکەیت؟” من دەڵێم پێم باشە ئێستا ئەم قەیرانەم هەبێت و ( خەڵک ) هەندێک کاتی هەبێت بۆ بیرکردنەوە لەو قەیرانە”.\nشازدەی پەهلەوی هەروەها گوتی من بەردەوام دەبم لە داکۆکی کردن لە مافەکانی خەڵکی ئێران و لە گەڵیان لە دژی فەرمانڕەوا ئیسلامییەکان دەوەستمەوە. گوتیشی “لەوانەیە هەندێک کەس وابزانن من وازم لە خەبات لەو پێناوەدا هێناوە، نەخێر، من بەردەوامم.”\nپاشایی وتی”پەهلەوی نایەوێت تەنها بگەڕێتەوە بۆ سەر دەسەڵات، بەڵکو دەیهەوێ لە جۆرەی نوێی پاشایەتی ئێراندا ئەگەر پۆستی دەسەڵاتداری وەرگرت ئەوا لە ڕێگای هەڵبژاردنەوە بێت.”\nهەروەها مەهدی فەتاپور، چالاکوان و لایەنگرێکی کۆماری و وتەبێژی پێشووی ڕێکخراوی چەپی فەداییانی خەڵق، کاردانەوەی ئەرێنی هەبوو بەرامبەر بە چاوپێکەوتنە نوێیەکەی پەهلەوی و لە پەیامێکدا بۆ دەنگی ئەمەریکا دەڵێت خۆم دژی هەر جۆرە پێگەیەکی دەسەڵاتم لە ئێران لەسەر بنەمای باری ئاینی یان میرات و وتیشی:”بۆیە من لەگەڵ ئەو وتانەی ئەم دواییەی پەهلەویدام و لەو باوەڕەدام کە قسەکانی تازەن و زۆر گرنگن”\nPrevious لیوا چه‌تۆ سه‌ردانی جێگری به‌ڕێوه‌به‌ری پۆلیسی نه‌وت و گازی هه‌رێمی كرد\nNext وێنه.. كۆگای سه‌ره‌كی ده‌زگای ڕۆشنبیری جه‌مال عیرفان سووتا


بریکاری وەزیر تێدایە و بەشێکیان چۆڵن و پڕ دەکرێنەوە .. یەکێتیی گۆڕانکاریی لە 42 پۆستدا دەکات | PUK CENTRAL COUNCIL\nچوار شه‌ممه, شوبات 15, 2017 4:45 pm\nیەکێتیی بڕیار لەسەر ئەوە دەدات ئەو پۆستانەی پڕ بکاتەوە لە هەرێمی کوردستان و حکوومەتی ناوەندیدا کە تا ئێستا بەتاڵن و گۆڕانکارییش لە بەشێکی تریاندا دەکات کە زیاتر لە 42 پۆستن.\nبڕیارە سبەی پێنجشەممە 16-2 مەکتەبی سیاسیی یەکێتیی نیشتیمانیی کوردستان دووەمین کۆبوونەوەی خۆی لەم هەفتەیەدا ئەنجام بدات کە گۆڕانکاریی لە چەند پۆستێکی پشکی ئەو حزبەدا یەکێک دەبێت لە تەوەرە سەرەکییەکانی.\nبەپێی هەواڵێکی رۆژنامەی ئاژانس ، سەرچاوەیەک لە یەکێتی نیشتیمانی کوردستان رایگەیاندوە، یەکێتی گۆرانکاری لە 42 پۆستدا دەکات کە پشکی خۆیەتی و بەشێکیشیان بە بەتاڵی ماونەتەوە و پڕ نەکراونەتەوە.\nهەندێک گۆڕانکاری لە پۆستی بەڕێوەبەرە گشتییەکاندا دەکرێت و مەکتەبی سیاسی بڕیاری لەسەر دەدات و ئەو پرسە ئەوان یەکلایی دەکەنەوە، بەڵام هێشتا ناوەکان و بڕیاری گۆڕانکارییەکان لە پۆستەکان یەکلا نەکراوەتەوە و پێشنیار هەیە بۆ گۆڕانکاری لەو پۆستانەدا، کە هەندێ لە پۆستەکانی هەرێم و حکوومەتی ناوەندی دەگرێتەوە״.\nجوتیار نووری، سەرۆکی کۆمیسیۆنی حکوومەت لە ئەنجوومەنی ناوەندی یەکێتیی بە ״ئاژانس״ی وت: ״ماوەیەکی زۆرە باس لە ئیستحقاقاتی هەڵبژاردنی یەکێتیی دەکرێت لەو پۆستانەی تا ئێستا پڕ نەکراونەتەوە لە هەرێمی کوردستان و لە بەغداش، ئێستا جارێکی تر ئەم باسە هاتووەتەوە پێش بۆ ئەوەی ئەوەی هەقی یەکێتییە لەو پۆستانە وەری بگرێت و ژمارەی پۆستەکان لە چل پۆست زیاترن״.\nوتیشی: ״ئەو پۆستانەی کە تا ئێستا پڕ نەکراونەتەوە لە بەڕێوەبەری گشتی و بەڕێوەبەری ناحیە و قایمقامییەت و ڕاوێژکاری وەزیر و بریکاری وەزیر پێک هاتوون״.


ڕاوێژكارێكی بەرهەم ساڵح دەستی لەكاركێشایەوە – تۆڕی میدیایی خەڵک\n2020/07/05 - 4:30 PM\nڕاوێژكارێكی كورد لە سەرۆكایەتی كۆماری عیراق دەستی لەكاركێشایەوە و ڕایگەیاند، كە بەرهەم ساڵح قبوڵی كردووە.\nسالار مەحمود، ئەندامی خوولی پێشوووی پەڕلەمانی كوردستان و ڕاوێژكاری سەرۆك كۆماری عیراق لە هەژماری خۆی لە ڕوونكردنەوەیەكدا ئاماژەی بەوەكردووە، لە دوای دەستبەكاربوونم وەك ڕاوێژكاری سەرۆك كۆماری عیراق ۲٠۱۹/۱/۱تا لە ڕۆژی ۲٠۲٠/٦/۳٠ بەویستی خۆم دەست لەكاركێشانەوەم پێشكەشی د. بەرهەم ساڵح كرد و ئەویش قبوڵی كرد.\nبۆ رای گشتی بەڕێز\nلە دوای دەستبەكاربوونم وەك راوێژكاری سەرۆك كۆماری عیراق ۲٠۱۹/۱/۱تا لە رۆژی ۲٠۲٠/٦/۳٠ بەویستی خۆم دەست لەكاركێشانەوەم پێشكەشی بەڕێز كاك د بەرهەم ساڵح سەرۆك كۆماری عیراقی فیدراڵ پێشكەش كرد. بە سوپاسەوە بەڕێزیان دەستلەكار كێشانەوەكەیان قبوڵ كرد. وە سوپاسی متمانەی دەكەم لە ماوەی كاركردنمان. بەهیوای سەركەوتن بۆ تیمی كوردستان لەبەغداو بەدیهێنانی ئامانجەكانی گەلەكەمان.\nرای گشتی كوردستان و هەموو لایەك ئاگادار دەكەم كە لە رۆژی ۲٠۲٠/٦/۳٠ ەوە لەو بەرپرسیارێتیە نەماوم.\nوەك هەمیشە لەهەر جێگەو پێگەیەكدا بم هیوا و ئامانجم تەنیا خزمەتكردنی كوردو كوردستانە.


ئۆزێل به قسه‌ی ئاردۆغان ده‌كات – Politic Press\nدواجار مه‌سعود ئۆزێلی یاریزانی ئه‌ڵمانی و پێشووی یانه‌ی ئه‌رسناڵ دوای ماوه‌یه‌ك یاریی نه‌كردن به گرێبه‌سته‌كه‌ی خولی توركیا رازیبوو ناچار رویكرده یانه‌ی فه‌نه‌رباخچه.\nهه‌ندێك سه‌رچاوه باسی ئه‌وه ده‌كه‌ن دوو کەس رۆڵیان له‌وه‌دا هه‌بووه ئۆزێل بچێته خولی توركی و پرێمەرلیگ جیبێڵێت. کە ئۆزێل ناتوانێت قسەیان رەتبکاتەوە، ئەوانیش رەجەب تەیب ئەردۆغانی سەرۆک کۆماری تورکیا و ئامینە گوڵشەی هاوژینێتی.\nكه هه‌ندێكی دیكه ده‌ڵێن چونه‌كه‌ی ئۆزێل چه‌ند وه‌ك گرێبه‌ستێكی تۆپی پێ سه‌یر ده‌كرێت ئه‌وه‌نده‌ش سیاسی، چونكه جاری دووه‌مه ئاردۆگان ده‌یه‌وێت دژی ئه‌ڵمانییه‌كان ئۆزێل به‌كار بێنێت و بڵێت هه‌ر توركییه‌ك له جیهاندا بێت ئێمه پشتگری ده‌كه‌ین.\nبێجگه له‌وه ئاردۆگان له ساڵی2019 کاتێک ئاهەنگی هاوسەرگیری ئۆزێل و ئامینە لە هۆتێلێکی شاری ئیستەنبووڵ لە ناوچەی بێشیکتاش بەڕێوەچوو له‌گه‌ڵ خێزانه‌كه‌ی بەشدارییان لە شایه‌كه‌دا کرد، هه‌روه‌ها ئەردۆغان بووە شاهێدی مارەبڕین و لە زەماوەندەکەدا ئاماده‌بوو.\nمیسی ده‌چێته مانچسته‌ر سیتی؟\nپێرلۆ نزا دەكات دۆن بگەڕێتەوە\nسێلڤا بە ڕەسمی یاریزانی بلوزە\nبایرن X بریمەن – ڕاستەوخۆ


بەشداری عارف باوەجانی سەرۆکی پارتی سەربەستیی کوردستان لە بەرنامەی ئەحوازونای سەفا تیڤی. لەسەر دوورخستنەوەی ئێران لە هاوپەیمانیەکان بە دژی داعش. بەشداری عارف باوەجانی سەرۆکی پارتی سەربەستیی کوردستان لە بەرنامەی ئەحوازونای سەفا تیڤی. لەسەر دوورخستنەوەی ئێران لە هاوپەیمانیەکان بە دژی داعش.\nلە ڕێکەوتی ١٨/ ٩ / ٢٠١٤ کاناڵی سەفای عەرەبی لە بەرنامەی ئەحوازونا بە زمانی عەرەبی، هەر یەک لە حامد کەنانی شارەزای بواری ئێران. عارف باوەجانی سەرۆکی پارتی سەربەستیی کوردستان. عەبدولرەحمان حەیدەری چالاکی سیاسی ئەحوازدا بەشدارکرد.\nلەو بەرنامەدا بەڕێز باوەجانی دوورخستنەوەی ئێران لەو هاوپەیمانییە بە سیاسەتێکی دروست دەزانێت، ئێران بە تروریست و ترورستپەروەری جیهانی دەزانێت. هەروەها باس لە پلانەکانی ئێران دەکات کە لە ڕێگەی داعشەوە دەیەویست بیری سەربەخۆیی باشوری کوردستان کە٣مانگ پێش لە جیهان دەنگی دایەوە لە بەین بدات، بەڵام ئێران و هاوپەیمانەکانی پێچەوانەکەی دەبینەوە، شەری داعش شەریکی کاتییەو کۆتایی دێت، بیری سەربەخۆیی شەپۆل دەدات.\nلە بەشی پرسیارێکدا کە ئایا بیرکردنەوەی بارزانی چۆن دەبینن. بەرێز باوەجانی ئاماژەی بە لێهاتووی و نەتەوەیی بەرێز مەسعود بارزانی کرد کە زۆر بە جدی کار لە سەر سەربەخۆیی کوردستان دەکات.\nبەشی دیکەی باسەکە لە سەر کاری هاوبەشی لایەنە سیاسیەکانی نەتەوەکانی بندەست لە ئیران، و نەبوونی جیاوازی لە نێوان حکومەتەکانی ئێران و لایەنە سیاسییەکانی سەرتاسەری خوازی ئێران لە تاراوگەدا.\nگشتی کۆی بەرنامەکە ٥٣ خولەکە، بۆ ئاگادری ئەو بەرێزانەی کە تەنیا دەیانەوێ گۆی لە قسەکانی بەڕێز عارف باوەجانی بگرن. قسەکانی بەڕێزیان لە خولەکەکانی١٥تا خولەکی ٢٠، هەروەها لە خولەکی ٣٩تا خولەکی٤٤، هەروەها لە خولەکی ٤٦ تا ٤٩. لە ڕێگەی ئەم لینکەی خوارەوە دەتوانن گۆی لەو دیمانە بگرن http://youtu.be/rqFqGfTpd2k\nڕێکه‌و 2014-09-19 08:47:51


سبەی هلسنكی پایەتەختی فنلەندا دەبێتە شوێنی چاوتێبڕینی دنیا، كاتێك دیداری لووتكەی دۆناڵد ترەمپ سەرۆكی ئەمەریكا و ڤلادیمێر پوتن سەرۆكی رووسیا لەئامێز دەگرێت، بۆ باسكردنی دۆسیە گەرمەكانی دنیا كە تیایداندا رووسیا و ئەمەریكا دوو یاریزانی بەشدرن تیایدا و هەموویان چاویان لە ئەنجامی لووتكەكەیە كە ئاخۆ چی بۆ ئەوان تیادایە و لەوانە بۆ رۆژهەڵاتی فورات لە سووریا كە لەسەر كورد حسێبە.\nلەگەڵ نزیكبوونەوەی جەنگی باشووری سووریا لە كۆتاییەكەی كە هێزەكانی سەر بە رژێمی بەشار ئەسەد توانیان بە پاڵپشتیی رووسیا سەركەوتنی گەوەر بەسەر ئۆپۆزسیۆن بەدەست بێنن و تەنانەت توانیان ئاڵای حكوومەتی ئەو وڵاتە بەسەر شاری درعای لانەی راپەڕینی 2011 هەڵبكەنەوە، بۆیە ئێستە چاوەكان لە سووریا لەسەر كارتی رۆژهەڵاتی فوراتە، ئەو ناوچانەی كەوتوونەتە ژێر دەسەڵاتی هێزەكانی سووریای دیموكرات كە لە زۆرینەی هێزی یەكینەكانی پاراستنی گەل پێك هاتووە.\nلە رۆژهەڵاتی فورات هێزەكانی هاوپەیمانی ناودەوڵەتی و ئەمەریكا پاڵپشتی لە كورد و عەرەب و هەسەدە دەكەن، ئەگەرچی ترەمپ پێشتر باسی ئەوەی كردووە كە پێی باشە هێزەكانی ئەمەریكا لەو ناوچانە پاشەكشە پێ بكات، بەڵام توانای مانەوەیشی هەیە راستەوخۆ و ناراستەوخۆیش، ئەوەیش لەچوارچێوەی ستراتیجیەتێك بۆ رووبەڕووبوونەوەی دەسەڵاتەكانی ئێران و رێگرتن لە رێگەی هیلالی شیعەی ئێرانی كە لە تارانەوە دەست پێ دەكات و لە بەیرووت كۆتایی دێت و بە بەغدا و دیمەشقدا تێپەڕ دەبێت.\nتا ئێستە روونی نییە كە ئەو دوو سەركردە تا چەند ئەگەری رێككەوتننیان هەیە لەبارەی دۆسیەی سووریا، بەڵام ئەگەر هەر رێككەوتننێك روو بدات كارتی رۆژهەڵاتی فورات لە بەرانبەر كارتی پاشەكشەی ئێران لە سووریا دەگرێتەوە و ئەگەر رووسیا ئەو بەڵێنە بە پاشەكشەكردنی ئێران ئەگەر بەهەنگاویش بێت، بدات، ئەوە رەنگە ئەمەریكا گەڕانەوەیەكی كەمیش بێت، رێگە بە دەسەڵاتی حكوومەتی سووریا بدات لە ناوچەكانی رۆژهەڵاتی فورات، هاوكات لەگەڵ جووڵاندنەوەی گفتوگۆی نێوان سووریاییەكان بۆ دیاریكردنی شێوەی رژێمی وڵاتەكەیان.\nپێشتر كۆشكی سەرۆكایەتیی فنلەندا دیدارێكی لووتكەی ئەمەریكا و رووسیای لە 1990 مێوانداری كرد كاتێك جۆرج بۆشی باوك و میخائیل گۆرباچۆڤ لە دیداری لووتكە بەیەك گەیشتن، بەڵام ئەو كات گۆرباچۆڤ لە هەڵوێستێكی لاواز بوو و یەكێتی سۆڤیەت هەڵ دەوەشایەوە، كەچی ئێستە پووتن لە دۆخێكی بەهێزە و هەوڵی گەڕاندنەوەی شكۆی وڵاتەكەی دەدات.\nرووسیا لە هەڵوێستێكی بەهێزەوە دەچێتە هلسنكی لەبارەی دۆسیەی سووریاوە كە توانی دوای هاتنە ناوەوەی ئەو وڵاتە لە سێپتێمبەری 2015 هاوسەنگی هێز بۆ بەرژەوەندی بەشار ئەسەد بگۆڕێت و ئەو توانی بە پاڵپشتیی رووسیا و ئێران زۆرینەی ناوچەكانی سووریا كۆنترۆڵ بكاتەوە، جگە لە رۆژهەڵاتی فورات نەبێت كە بە نەوت دەوڵەمەندە، هەروەها چەند ناوچەیەكی ژێر دەسەڵاتی توركیا لە باكور و باكوری رۆژئاوای سووریا.\nبێگومان ترەمپ هەوڵی ئەوە دەدات كە پووتن رازی بكات بە راست و دروستیی سیاسەتەكانی لە بەرانبەر ئێران، جا لەبارەی دۆسیەی ئەتۆمی بێت یان دەستوەردانەكانی لە كاروباری وڵاتانی ناوچەكە، بەڵام لێرەوەیش رەنگە گەیشتنیان بە رێككەوتن ئەستەم بێت.\nشرۆڤەكارانی رووسیا وای دەبینن كە تەنگژەی سورویا یەكێكە لە دۆسیە كەمتر ئاڵۆزەكان كە دەتوانرێت زووتر لەوانەی لێكگەیشتنی لەبارەوە بكرێت بەتایبەتی بە رادەستكردنەوەی واشنتن بۆ ناوچەكانی باكوری رۆژهەڵاتی سووریا وەك ئەنجامێكی لووتكەی هلسنكی، وەك ئاماژەیەك بۆ ئەوەی ئەو هەنگاوە لەگەڵ راگەیاندنەكەی پێشووی ترەمپ یەك دەگرێتەوە بە پاشەكشەی لە سووریا لە بەرانبەر چەند پابەندییەكی رووسیا، لەو كاتەی رووسیا گەیشتە لێكگەیشتن لەبارەی باشووری سووریا لەگەڵ ئیسرائیل و چەند وڵاتێكی تری ناوچەكە بەر لە لووتكەكە وەك سەرەتایەك بۆ گەیشتن بە چارەسەرییەك بۆ تەنگژەی سووریا.\nكەسانێك هەن لە رووسیا وای دەبینن كە مۆسكۆ و دیمەشق و تاران خواستی رادەستكردنەوەی رۆژهەڵاتی وڵاتەكەیان بۆ بەشار ئەسەد هەیە، لە بەرانبەردا مۆسكۆ پاراستنی سنوورەكانی ئیسرائیل و ئوردن دابین بكات وەك هاندەرێك بۆ ئەمەریكا بۆ دەستبەرداربوون لە رۆژهەڵاتی فورات، بەڵام ئەوان دووپات لەو خاڵە دەكەنەوە كە ئەگەر مۆسكۆ ئەو كارە بكات ئاخۆ دەتوانێت باجی ئەو كارە بدات، لەلایەكی تر ئایا مۆسكۆ توانای كارتێكردنی بۆ سەر هێزەكانی ئێرانی هەیە.\nئەوە لەو كاتەی كە كرملین رەتی كردەوە كە ئامادەسازی بۆ رێككەوتننێك لە نێوان هەردوو سەرۆكی ئەمەریكا و رووسیا بكرێت لەبارەی دەرچوونی هێزەكانی ئێران لە سووریا، بەڵام هاوكات ئاماژەی كرد كە مۆسكۆ ئامادەیە بۆ باسكردنی وردەكاری دۆخی سووریا و ئەوەی هەیە تەنیا گەیشتنە بە لێكگەیشتن نەوەك رێككەوتن وەك میدیاكان باسی لێوە دەكەن.


موحەمەد مورسی، سەرۆکی پێشووی وڵاتی میسرهاوکاتی ئامادەبوونەکەی ڕۆژی دووشەممەی لەبەردەم دادگادا دەمرێت.\nمورسی بە یەکەم سەرۆکی هەڵبژێردراوی میسر دادەنرێت لە پاش لادانی حوسنی موبارەک لە دەسەڵات.\nکاردانەوەکان جۆراوجۆرن لەسەر مردنە لەناکاوەکەی موحەمەد مورسی، یەکەم کاردانەوەش لەلایەن ڕەجەب تەیب ئەردۆگان، سەرۆکی تورکیاوە بووە و مورسی بە "شەهید" ناودێر کرد.\nلە کۆمەڵگەی کوردیشدا کاردانەوە هەبووە لەبەرامبەر مردنی مورسی، تۆڕەکانی سۆشیال میدیا پڕن لە وێنەکانی موحەمەد مورسی و ستایش کردنی ڕۆڵی سەرۆکی پێشووی میسر.\nیەکێک لە پرسیارەکان ئەوەیە بۆچی لە کاتێکدا کورد ڕووبەڕووی ئەنفال و کیمیاباران و گۆڕی بەکۆمەڵ و هەموو هەوڵێک بۆ قڕ کردن و سڕینەوەی ناسنامەکەی دەدران، وەلێ هیچ یەکێک لە لایەنە ئیسلامییە سیاسییەکان لە جیهاندا نەک هەر نەهاتنە دەنگ، تەنانەت بەیاننامەیەکی شەرمنیشیان بڵاونەکردوە بۆ ئیدانەکردنێکی ئەو جۆرە تاوانانەی بەرامبەر بە کورد دەکران و دەشکرێن.\nئامەد سولەیمان، شارەزای کاروباری ئیسلامی سیاسی دەڵێت لەوبڕوایەدایە ئەو جۆرە کاردانەوانەی بۆ مردنی مورسی هەن لە کۆمەڵگەی کوردیدا پەیوەندییان هەیە بە بواری پەروەردەییەوە و دەڵێت "دیارە هەڵە تێگەیشتن و سیستەمێکی پەروەردەی سەقەت هەیە دەربارەی پەروەردەی تاک لە ڕووی سیاسی و لە ڕووی دینیەوە."\nبەڕێز سولەیمان دەڵێت ڕاستە مورسی بە کودەتا لە دەسەڵات لادرا، بەڵام مەرج نییە هەموو جۆرە کودەتایەک مەبەست لێی دیکتاتۆرییەت بێت، دەشڵێت " ئەگەرچی ئێمە لەگەڵ ئەو جۆرە سیستەمەش نین کە سیسی پێشکەشی دەکات، بەڵام لە نێوانی دوو خراپدا خراپتر هەیە."\nلە میانەی وتووێژەکەیدا لەگەڵ بەڵێن ساڵح، ئامێد سولەیمان باسیش لەوە دەکات هاوکاتی ئەم جۆرە کاردانەوانە بۆ مردنی مورسی، ئەی کوا هەڵوێستی ئیخوانییەکان هەم لە هەرێمی کوردستان و هەمیش لە تەواوی وڵاتانی ئیسلامیدا، لە بەرامبەر لەشکر کێشی تورکیا بۆسەر هەرێمی کوردستان و لێدان لە یەپەگە لە عەفرین و لە کوبانێ. دەڵێت "تەنانەت هەڵوێستیان خراپ بوو لە بەرامبەر ئەو جۆرە تەوژمە ئاینیە ژیان کوژەی داعشیش هەیبوو.


حەلبوسی لەگەڵ سەرۆكی پەرلەمانی ئیمارات تاوتوێی رێگەكانی پتەوكردنی هەماهەنگی پەرلەمانی و یەكخستنی هەڵوێستی هاوبەش دەكەن\nالأربعاء 31 تشرين أول 2018 - 18:35\nمحەمەد حەلبوسی سەرۆكی ئەنجومەنی نوێنەران، ئەمرۆ چوار شەممە، چاوی كەوت بە دكتۆر ئەمەل قەبیسی سەرۆكی پەرلەمانی ئیمارات.\nلە بەیاننامەیەكی نوسینگەی ڕاگەیاندنی سەرۆكی ئەنجومەنی نوێنەران كە وێنەیەكی دەست ئاژانسی هەواڵی عێراقییە (ا ه ع) كەتووە هاتووە، لە میانی دیدارەكەدا پەیوەندی دۆستانەی نێوان هەر دوو وڵات خرایەڕوو لەگەڵ رێگەكانی پتەوكردنی هاریكاری و هەماهەنگی لە بواری پەرلەمانی، و یەكخستنی هەڵوێستی پەرلەمانی لەسەر ئاستی عەرەبی و نێودەوڵەتی.\nلای خۆیەوە سەرۆكی ئەنجومەنی نوێنەران لە میانی دیدارەكەدا تەئكیدی كردەوە عێراق لەبەردەم بەربەستی گەورەدایە كە خۆی لە ئاوەدانكردنەوە و ڕاكێشانی وەبەرهێنان و بوژانەوەی ئابوری نیشتمانیدا دەبینێتەوە.\nبەرێزیان وتیشی عێراقییەكان لەبری هەموو جیهان جەنگان، و سەركەوتنی گەورەیان بەدەستهێنا كە جیهانی سەرسام كرد، ئەركی ئەمرۆش پێشكەش كردنی تەواوی جۆرەكانی هاوكاریی و پشتیوانییە بۆ لابردنی ئەو بەربەست و رێگریانەی كە هاتوەتە بەردەمیان، لەو چوارچێوەیەشدا رۆڵی ئیماراتی بەرز نرخاند لە پشتیوانیكردنی عێراق لەشەڕی دژ بە تیرۆر و پشتیوانی هەوڵەكان بۆ گەڕانەوەی ئارامی و گەڕانەوەی ئاوارەكان بۆ ناوچەكانیان.


January 2020 – Salahaddin University-Erbil\n>> News >> 2020 >> January\nچاڵاکی چاندنی نمام\nڕۆژی پێنج شەمە ڕێکەوتی ۲۰۲۰/۱/۳۰ لەگۆڕەپانی کۆلێژی زانستە سیاسییەکانبەڕێز/پ.ی.د اسود قادر احمد ڕاگری کۆلێژ و بەیاوەری م.شاخەوان محمد یاریدەدەری ڕاگر و بەڕێوەبەری سەرچاوە مرۆیەکان وفەرمانبەرانهەستان بەچاندنی چەند نە مامێك بۆ حدیقەی کۆلێژ وەك جوانکاریەکانی کۆلێژ کە ئێستا شێوازی جوانی بەخۆوە بینێوە ئەمەش بەماندی بونی سەرجەم فەرمانبەرانی کۆلێژ بوە\nپێشوازی ڕاگری کۆلێژ\nپێشوازی ڕۆژی سێ شەمە ڕێکەوتی۲۰۲۰/۱/۲۸ لە نوسینگەی ڕاگری کۆلێژ بەڕێز/پ.ی.د اسود قادر احمد ڕاگری کۆلێژی زانستە سیاسییەکان پێشوازی کرد لە بەڕێزان/د. چەتۆ حمدامین اسماعیل ڕاگری کۆلێژی پەروەردەی مخموروپ.د.کمال سعدی و پ.د عبدالملك یونس مامۆستایانی کۆلێژی یاسایزانکۆی سەڵاحەددین سەرەتالەلایەن ڕاگری کۆلێژ بەخێر هاتنی میوانانی کردو دواتر لەلایەن میوانان پیرۆزبایان لێ کردو بەبۆنەی وەرگرتنی پۆستی ڕاگری کۆلێژو […]\nسیمینار-بەڕێز/م.ئیدریس عمر مستەفا بەناونیشانی(چەمکی مۆدێرنە (الحداثە)\nسیمینار ڕۆژی سێ شەمە کات ژمێر ۱۱بەیانی ڕێکەوتی ۲۰۲۰/۱/۲۸لەهۆڵی سیمیناری کۆلێژی زانستە سیاسییەکان سیمینارێك پێش کەش کرا لە لایەن بەڕێز/م.ئیدریس عمر مستەفا بەناونیشانی(چەمکی مۆدێرنە (الحداثە) لە ڕوانگەی فەیلەسوفی ئەڵمانی یورگن هابرماس) بە ئامادەبونی م.شاخەوان محمد یاریدەدەری ڕاگرو هەردوو سەرۆکی بەش و مامۆستایان وقوتابیان دواتر بەپرسیارو وەڵام کۆتایی بە سیمینارەکە هات\nسیمینار-بەڕێز/د. پروێز ڕحیم قادر بەناونیشانی(سەردەمی پاش سولیمانی: بەربەستەکانی ڕێکەوتنی نێوان ئێران و ئەمریکا)\nسیمینار ڕۆژی سێ شەمە کاتژمێر ۱۰:۳۰بەیانی ڕێکەوتی ۲۰۲۰/۱/۲۸ لەهۆڵی سیمیناری کۆلێژی زانستە سیاسییەکانی زانکۆی سەڵاحەدین/هەولێر سیمیناریك پێش کەش کرا لەلایەن بەڕێز/د. پروێز ڕحیم قادر بەناونیشانی(سەردەمی پاش سولیمانی: بەربەستەکانی ڕێکەوتنی نێوان ئێران و ئەمریکا)بە ئامادەبونی م.شاخەوان محمد یاریدەدەری ڕاگرو هەردوو سەرۆک بەشی پەیوەندیەنیو دەوڵەتیەکان و سستمی سیاسی ومامۆستایان و قوتابیان دواتر بەپرسیارو وەڵام کۆتای بەسیمنارەکە هات\nسیمینار-بەڕێز/م. شاخەوان محمد صاڵح یاریدەدەری ڕاگری کۆڵێژ بەناونیشانی(خوێندنەوەیەکی بابەتی بۆ پڕۆژەی چاکسازی)\nسیمینار ڕۆژی سێ شەمە کات ژمێر ۱۱:۳۰ بەیانی ڕێکەوتی ۲۰۲۰/۱/۲۱ لەهۆڵی سیمیناری کۆلێژی زانستە سیاسییەکان سیمینارێك پێش کەش کرا لەلایەن بەڕێز/م. شاخەوان محمد صاڵح یاریدەدەری ڕاگری کۆڵێژ بەناونیشانی(خوێندنەوەیەکی بابەتی بۆ پڕۆژەی چاکسازی) بە ئامادەبونی مامۆستایان و قوتابیان دواتر بە پرسیارو وەڵام کۆتایی بە سیمینارەکە هات.\nسیمینار-بەڕێز/پ.ی.د کامەران منتك بەناونیشانی(کەسایەتی تاکی کورد و دیوی دووەمی گەندەڵی)\nسیمینارڕۆژی سێ شەمە کاتژمێر ۱۱ بەیانی ڕێکەوتی ۲۰۲۰/۱/۲۱لە هۆڵی سیمیناری کۆلێژی زانستە سیاسیەکان سیمینارێك پێش کەش کرا لەلایەن بەڕێز/پ.ی.د کامەران منتك بەناونیشانی(کەسایەتی تاکی کورد و دیوی دووەمی گەندەڵی)بە ئامادەبونی م.شاخەوان محمد صاڵح یاریدەدەری ڕاگرو مامۆستایان و قوتابیاندواتر بەپرسیارو وەڵام کۆتایی بەسیمینارەکە هات\nمڕاسیمی پێش کەش کردنی سوپاس و پێزانینی بەڕێزان سەرۆکی زانکۆ و ڕاگری کۆلێژ\nڕۆژی سێ شەمە ڕێکەوتی ۲۰۲۰/۱/۲۱ لەهۆڵی کۆلێژی زانستە سیاسییەکانمڕاسیمی پێش کەش کردنی سوپاس و پێزانینی بەڕێزان سەرۆکی زانکۆ و ڕاگری کۆلێژ بۆ مامۆستا بەڕێزانەی کە لە ساڵی خوێندنی ۲۰۱۸-۲۰۱۹ پلەی شایستەیان بە دەست هێناوە لە پڕۆسەی دڵنیایی جۆری بە ئامادەبونی پ.ی.د اسود قادر احمد ڕاگری کۆلێژو بەڕێز پ.د نبیل عادل فخری بەڕێوەبەری دڵنیایی جۆری و […]\nدەرئەنجامی قوتابیانی قۆناغی یەکەمی هەردوو بەش\nئاگاداری قوتابیانی قۆناغی یەکەمی هەردوو بەشی کۆلێژەکەمان دەکەینەوە کە لە ڕێگەی ئەم لینکە دەتوانن دەرئەنجامی کۆتایی سیمیستەری یەکەم بۆ ساڵی ۲۰۱۹-۲۰۲۰ www.result.su.edu.krd/political-sciences\nمڕاسیمی زانکۆی سەڵاحەدین/هەولێر کە پێشەنگی هەرە پێشەوە لەڕێزبەندی زانکۆکانی هەریمی کوردستان بۆ ساڵی ۲۰۱۹\nڕۆژی پێنج شەمە کات ژمێر ۱۰ بەیانی ڕێکەوتی ۲۰۲۰/۱/۱٦ لەهۆلی سەنتەری ڕۆشنبیری زانکۆی سەڵاحەدین. مڕاسیمی زانکۆی سەڵاحەدین/هەولێر کە پێشەنگی هەرە پێشەوە لەڕێزبەندی زانکۆکانی هەریمی کوردستان بۆ ساڵی ۲۰۱۹ بەڕێوە چوو بەئامادەبونی بەڕێزان/د.ئارام محمد قادر وەزیری خوێندنی باڵاو پ.د احمد انور دزەیی سەرۆکی زانکۆ واحمد کانی بەپرسی لقی دوویاریدەرانی سەرۆکی زانکۆو پ.ی.د اسود قادر احمد ڕاگری […]\nپێشوازی ڕاگر ڕۆژی چوارشەمە ڕێکەوتی ۲۰۲۰/۱/۱٥ لەنوینگەی ڕاگر بەڕێز/پ.ی.د اسود قادر احمد ڕاگری کۆلێژی زانستە سیاسییەکان م.شاخەوان محمد یاریدەدەری ڕاگر پێشوازیان کرد لەبەڕێزان/م. مخلص سلیم بەڕێوەبەری گشتی وەبەرهێنان وفخرالدین عبداللە ڕسوڵ بەڕێوەبەری بەشە ناوخۆیەکانی کوڕان زانکۆی سەڵاحەدین دوای بەخێرهێنانیان لەلایەن ڕاگری کۆلێژ دواتر لەلایەن مێوانان پیرۆزبایان لێ کرد بەبۆنەی ئەرکە نوێیەکەی وەك ڕاگری کۆلێژو هیوایان […]\nTotal Users : 115250


بەریتانیا، بە ئامادەبونی سەرۆکی شارەوانی لیدز یادی کیمیابارانی هەڵەبجە کرایەوە – کوردی – RojNews.News\n27/03/2020 - 1:31:23 am\nدووشەممە, 16 مار 2020 – 21:52 ڕۆژنیوز – بەریتانیا\nبە دەستپیشخەری “ماڵی کوردان” لە شاری لیدزی بەریتانیا یادی کارەساتی هەڵەبجە کرایەوە، سەرەتای یادەکە بە خولەکێک بیدەنگی بۆ گیانی شەهیدان دەستیپێکرد، دواتر هەریەک لە هاوسەرۆکانی ماڵی کوردان لە لیدز کاشان کەمال و ئازاد حسێن، چیرۆکی تراژیدیای هەڵەبجەیان بۆ ئامادەبووان خویندەوە.\nنایلین تۆری، سەرۆک شارەوانی لیدز وێرای دەستخۆشی لە ماڵی کوردان، هاوخەمی خۆی وەک سەرۆک شارەوانی گشتی لیدز بۆ کارەساتی کیمیابارانی هەڵەبجە دەربڕی، ئاماژەی بەوە کرد، “لە ئازاری هاوڵاتیانی شاری هەڵەبجە تێدەگەم، ئەمڕۆ ڕۆژیکی ڕەشەو کارەساتە لە مێژووی ئەوشارەدا، هیوادارم کارەساتی لەو جۆرە دووبارە نەبێتەوە بەسەر گەلی کوردا”.\nپۆڵ وەری، وەک نوێنەری لەیبە پارتیش ئاماژەی بەوە کرد، کاتێک هەڵەبجە کیمیاباران کرا، ئەو تەنها تەمەنی دوو ساڵ بووە، بەڵام دواتر تێگەشتووە کە ئەو کارەساتە زۆر تراژیدی بووە.\nسوپاسی ماڵی کوردانیشی کرد بۆ ئەو ڕۆڵە گرنگەی کە دەیگێڕن لە لیدز وەک کاری ژینگە پارێزی بەهێزکردنی پەیوەندی کولتوری لەگەڵ نەتەوەکانیتردا.\nهەروەها هێدی کاڵان، نوێنەری پارتی سەوز ئاماژەی بەوەکرد، بۆماوەی ٢٠ ساڵە گەلی کورد دەناسێت، کارەسات لە دوای کارەسات بەسەر ئەو گەلەدا دێت، لە کۆتاییشدا هاوخەمی خۆی دەربڕی بۆ خەڵکی شاری هەڵەبجە.\nلای خۆیەوە، ئەندامی “ک ج د ک ” باشور لە ئەوروپا بەهرۆز حسین وێرای سوپاسی ئامادەبوان و بەخێرهاتنی سەرۆک شارەوانی لیدز و دەست خۆشی لە ماڵی کوردان، داوای لە سەرجەم پارت و لایەنە سیاسیەکانی باشور کرد پەند لە کیمیابارانی هەڵەبجە وەربگرن و هەرچی زووە یەکێتی نەتەوەیی کوردستان پیکبینن.\nوتیشی: ئەگەر یەکێتیەک هەبوایە ئەوەی لە هەڵەبجە ڕوویدا لە کۆبانێ و عەفرین دووبارە نەدەبویەوە، داواشی لە حکومەتی هەرێمی کوردستان کرد منداڵانی بێ سەروشوێنانی هەڵەبجە بگەڕێنێتەوە بۆ باوەشی خێزان و کەسوکارەکانیان.\nهاوکات خاتو فاتمە یەکیک لە بەرکەوتوانی چەکی کیمیاوی هەڵەبجە کە لەو یادەدا ئامادەبوو، باسی چیرۆکی ماڵوێرانی خێزانەکەی لە ڕۆژی کارەساتەکەدا بەبیری ئامادەبووان هێنایەوە کە ئەوکات ئەو تەمەنی هەشت ساڵان بووە.\nلای خۆشیەوە، شاعیر ئالان ڕێبوار بە پارچەیەک هۆنراوە بۆ هەڵەبجەو ئامانج عەبدوڵا بە سرودێک بۆ یادی هەڵەبجە، کۆتایی بە مەراسیمەکە هێنرا.\nئەڵمانیا نوێژی بەکۆمەڵی لە تەواوی ئایینەکان قەدەغەکرد\nسەرۆک وەزیرانی هۆڵەندا: ئامادەین سەرتاسەری وڵات کەرەنتینە بکەین


لە دادگای تاوانی دووی هەولێر جارێکی تر دادگاییکردنی پێنج ڕاگیراوی پارێزگای دهوک بۆ کاتێکی تر دواخرا\nڕۆژی چوارشەممە دادگاییکردنی پێنج لە چالاکوان و مامۆستایانی پارێزگای دهوک لە دادگای تاوانی دووی هەولێر بەڕێوەچوو، بەڵام بڕیاری دواخستنی درا. پاش هێنانی ڕاگیراوان بۆ دادگا و ئامادەبوونی دادوەر و پارێزەران و ژمارەیەک لە پەرلەمانتارانی کوردستانی عێراق، بڕیاری دواخستنی دادگاییکردنی ئەو پێنج كەسە درا و کەسوکاری ڕاگیراوانیش ناڕەزایەتیان دەربڕی و داوای ئازادکردنیان دەکەن.\nئەو پێنج کەسەی کە بڕیار وابوو ئەمڕۆ دادگایی بکرێن پێکهاتبوون لە سلێمان کەمال و سلێمان موسا و جەمال خەلیل و فەرسەت ئەحمەد و عامر خالید.\nسەبارەت بە هۆکاری دادگاییکردنی ئـەو پێنج کەسە، هەرێم رفعەت یەکێک لە پارێزەرانی ئەو پێنج ڕاگیراوەیە بۆ دەنگی ئەمەریکا گووتی " ئەو تومەتانەی کە ئاراستەیان کراوە هەوڵدانی پشێوی و هەوڵدان بۆ وەرگرتنی هاوکاری مادی لە سەرۆک کۆماری و سەرۆک وەزیرانی عێراق و هەوڵدانی تەقەکردن لە بەرپرسانی پارێزگای دهوک بووە کە لە دانیشتنەکانی تر هەموو ئەو تومەتانە باسکراون."\nسەبارەت بە هۆکاری دواخستنی دادگاییکردنی ئەو پێنج کەسە ، دەنگی ئەمەریکا هەوڵیدا ئومێد موحسین وتەبێژی ئەنجومەنی دادوەری بدوێنێت بەڵام بەردەست نەبوو.\nهەلز ئەحمەد ئەندامی پەرلەمانی کوردستانی عێراق کە بۆ چاودێریکردنی پرۆسەی بەڕێوەچوونی دادگاییکردنی ئـەو پێنج ڕاگیراوە لە دادگای هەولێر ئامادەبوو، بە دەنگی ئەمەریکای وت " ئەندامی داواکاری گشتی داوای کرد کە دوابخرێت چونکە پێداچوونەوەی بە ئەوراقەکان نەکردووە بۆیە دەستەی دادوەرانیش داواکەی بەرچاو وەرگرت و دوایخست"\nئەو پەرلەمانتارە وتیشی" یاداشتێکمان بۆ دەستەی سەرۆکایەتی پەرلەمان ئامادەکردووە و تێدا داواکانی خۆمان نوسیوە کە چی بۆ ئەو کەسانە بکرێت داواکەمان هەمان داوای کەسوکاری ڕاگیراوانن بەتایبەتیش بینین و گواستنەوەی ئەو ڕاگیراوانەیە بۆ دهوک و سەرەدانی لیژنەکانی پەرلەمان بۆ لای ڕاگیراوان بەردەوامیان هەبێت".\nژمارەیەكی زۆر لە كەسوكاری ڕاگیراوان لە بەردەم دادگای هەولێر ئامادەبوون و لە چاوەڕوانی بینینی كەسوكاریان و بڕیاری كۆتایی دادوەر بوون بەڵام دواخستنی دادگاییكردنەكەیان نیگەرانیەكی زۆری لای ئەوان دروستكرد.\nئامەد سلێمان کوری ڕاگیراو سلێمان کەماڵ بە دەنگی ئەمەریکای وت" ئەگەر چارەنوسی کەسوکاری ئێمە دیارنەبێت و هەر وا بەردەوام بێت تا هەفتەی داهاتوو هەموو خانەوادەی ڕاگیرا و سزادراوانی بادینان مانگرتنی تا مردن ڕادەگەیەنین".\nجێی باسە لە ماوەی ڕابردوو هەریەک لە چاڵاکوان و ڕۆژنامەنووس شێروان شێروانی و گوهدار زێباری و شڤان سەعید و هاریوان عیسا و ئەیاس کەرەم بڕیاری شەش ساڵ زیندانیکردنیان بۆ دەرچوو بەتۆمەتی ئەوەی کە هەوڵی تێکدانی ئاسایشی نەتەوەیی و کاری سیخوڕیان کردووە بەڵام کەسوکار و پارێزەرانی ئەو پێنج کەسە تۆمەتەكان ڕەتدەکەنەوە و داوای ئازادکردنیان دەکەن، هەروەها ڕۆژی دووشەممە 6ی ئەیلولی 2021 بڕیاربوو هەریەک لە چالاکوان و ڕۆژنامەنووس شێروان تاها و کارکەر عەباس و بەندەوار ئەیوب و مەسعود شنگالی بەتومەتی تێکدانی ئاسایشی نەتەوەیی دادگایی بکرێن بەڵام دادگاییکردنی ئەوچوار کەسەش بۆ کاتێکی تر دواخرا و ئەمەش بووە جێگەی ناڕەزایەتی لای کەسوکاری ئەو ڕاگیراوانە و تومەتەکانیش ڕەت دەکەنەوە و داوای ئازادکردن دەکەن.


چافرۆشەکانی مەریوان پەیوەست به ڕیزی ژینگەپارێزانەوە بوون\n٢٦ مەی ٢٠١٩ - ٠٥ جۆزەردان ١٣٩٨ - ٠٥:٢١ تاران\n١٣٩٧/١٠/٠٨ - ٢٩-١٢-٢٠١٨ - ١٢:٣٣ تاران ٢٥٢ قه‌باره‌ی فۆنت:\nئاژانسی کوردپا: چافرۆشەکانی مەریوان، لە کردەوەیەکی سەمبۆلیکدا و بە مەبەستی پاراستنی دارستانەکانی زاگرۆس، سەماوەرە خەڵووزییەکانی خۆیان کرد به گوڵدان بۆ چاندنی بەڕوو و لەمەوبەدوا لە سەماوەری گازی کەڵک وەردەگرن.\nبەپێی ڕاپۆرتی گەیشتوو به ئاژانسی هەواڵدەریی کوردپا، پاش لەنێوچوونی بەربڵاوی دارستانەکانی زاگرۆس، بەتایبەت لە مەریواندا، به هەوڵ و تێکۆشانی ئەنجومەنی سەوزی چیای مەریوان، چافرۆشەکانی ئەم شارە، ئامادەییی خۆیان بۆ کەڵکوەرگرتن لە گاز بۆ سەماوەرە خەڵووزییەکانیان دەربڕی.\nئەم کارە پاش قەیرانی لەنێوچوونی دارستانەکانی زاگرۆس، بەتایبەت لە ناوچەی مەریوان و بڕینەوەی دارەکان و فرۆشتن و قاچاخی دارەکان و هەروەها گۆڕینی کاربەریی دارستانەکان بۆ زەوینی کشتوکاڵی و باخ و هەروەها گەرمبوونی بازاڕی ئەوانەی کە کەبابییان هەیە، یان ئەوانەی کە چای به خەڵووز دروست دەکەن و نێرگەلە دەفرۆشن ئەنجام دراوە.\nهەر لەم پێوەندییەدا، ڕۆژی سێشەممە، ٤ی بەفرانبار، " پدرام هێجرانی"، یەکێک لەو لاوانەی کە لە زرێباری مەریواندا، چای دروستکراوی سەر خەڵووزی دەفرۆشت، به دروشمی "نا بۆ لەنێوبردنی دارستانەکانی زاگرۆس"، سەماوەرە خەڵووزییەکەی خۆی کرد به گوڵدانێک بۆ چاندنی بەڕوو و لەمەوبەدوا، لە سەر سەماوەری گازی چای ساز دەکات.\nپاش ئەم کارە سەمبۆلیکەی "پدرام هێجرانی"، " فاتح بادغەن"، چافرۆشێکی دیکە، لە نزیکەی پارکی میللەتی مەریوان، سەماوەرەکەی خۆی کردە سەماوەری گازی و چووە ڕیزی ژینگەپارێزانەوە.\nئەم کارەی چافرۆشانەی مەریوان، پێشوازیی گەرمی ئەنجومەنی چیای سەوزی مەریوانی بەدواوە بوو و لە ڕێوڕەسمگەلێکی جیاجیادا، ڕێزیان لەم دوو چافرۆشە گرت.


كوردیو - پارتی: یەكێتی دڵی بە كلیكێكی برادەران خۆشە لەبری هەڵەبجە لەسەر حەوجیە كردویانە\nپارتی: یەكێتی دڵی بە كلیكێكی برادەران خۆشە لەبری هەڵەبجە لەسەر حەوجیە كردویانە\nچوار شەممە, 16 ئایار 2018 06:44\nئەندامێكی سەركردایەتی پاریتی ڕایدگەیەنێت ئەو ساختەكاریەی ڕویداوە لە هەڵبژاردندا دەرەنجامی 12ی ئۆكتۆبەرە و دەبوو ئەوكاتە لایەنە ناڕازیەكان دەنگین هەڵبڕیبایا، پێشی وایە یەكێتی دڵی بە كلیكێكی برادەران خۆش دەكات كە لەبری هەڵەبجە لەسەر حەویجە كراوە وەك پاداشتی ڕادەستكردنی كەركوك، وەك ئاماژەیەك بۆ ئەو دەنگە زۆرەی یەكێتی بە پلەی یەكەم لە حەوجیە هێناویەتی لەكاتێكدا یەك كورد نیشتەجێی ئەو ناوچەیە نیە.\nعەلی عەونی، ئەندامی سەركردایەتی پارتی لەوەڵامی سەعدی ئەحمەد پیرە كە وتبوی یەكێتی ڕێگەی نەدا كەركوك وەك موسل َو شەنگالی لێ بێت و كەركوكیەكان ئەوەیان لەبەرچاوو بووە بە میدیای نیزك لە حیزبەكەی دەڵێت "كەركووك فرۆشرا و خیانەتێكی گەورەی لێ كرا و ڕادەستكرا، ئەوان دڵیان بەو كلیكە خۆشە كە لە حەویجە بە خەیاڵی حەڵەبجە (هەڵەبجە)وە بۆیان كراوە".\nلەبارەی وێرانكردنی كەركووكەوە لەلایەن سوپای عێراقەوە، سەركردەكەی پارتی ڕوونی كردەوە: "سوپای عێراق نە سوپای توركیایە، نە سوپای ڕووس، نە سوپای ئەمریكا، لەبەر ئەوەی ئەگەر سوپای عێراق بیتوانیبا كەركووك وەك ڕەقە و كۆبانی لێ بكات، ئەوا ڕانەدەوەستا، ئەو سوپا فاشیل و شكستخواردووە بەھێز نەھات، بەڵكوو بە خیانەت كەركووكیان گرت، لەبەر ئەوەی ئەوان ھێنایان تا بگەنە حاجی ئۆمەران و برایم خەلیل“.\nجەختیشی لەوە كردەوە كە ئەو دەنگانەی یەكێتی لە كەركووك هێناویەتی، ”كلیكی برادەرانە و پاداشتی ڕادەستكردنەكەیە، ئەی باشە حزبەكان بۆ ھەموویان لێیان ناڕازین و ھیچ یەكێكیان بەو دەرەنجامە ڕازی نییە كە ئەوان ھێناویانە؟“.\n10989 جار بینراوە


گوفەك و سیاسەت\nگوفەك یان زبڵخانە، شوێنێكە بە مانای جێگەی فڕێدانی پاشماوەی بێ كەڵك دێت، ئەم شوێنە هەم ماتریالییە و هەم ئایدیالی، ماتریالی بە مانای ئەوەی لە رووی پێكهاتەوە بریتییە لە كەرەستەی بەكارهاتوو، لەوەش وردتر تێگەیشتنێكی ماتریالی بۆ شوێنێكە، ئەو گوفەكەی كە لە نزیك هەولێرە و ژینگەی پیس كردووە، ئەو مانایەی هەیە كە سیاسەتێك نییە بۆ پاراستنی ژینگە و ئەو مرۆڤانەی كە بەشێكن لەو ماتریالە ژینگەیییە. لەلایەكی ترەوە كە ئایدیاڵییه، بەو مانایە دێت كە چیرۆكەكانی ئەو شوێنە لە خەیاڵی فیلمێكی واقیعی دەچن و بەرجەستەكردنیان بە ئاسانی وەرناگیرێت، هەڵبەت من لێرەدا بۆیە دوو رەهەندی جیاواز بە گوفەك دەدەم، چونكە یەكەمیان گرێدراوی ئەو كەسانەیە كە كەرەستە ماتریالییەكان بەكار دێنن و دەبنە مایەی ژیانێك بۆ ئەوانەی لە ئایدیالدا فەزاكە قبووڵ دەكەن، دووەمیان ئەو كەسانەن كە لە ئەنجامی كەمتەرخەمی بۆ ژینگە و بۆ ژیانی هەژاران، گوفەكی سیاسەتیان خوڵقاندووە.\nهەڵبەت گوفەكی سیاسی ئەو شوێنەیە كە جێگە و رێگە بۆ پاڵەوانێتی سیاسییەكان جێگیرتر دەكات. ئەوی تریش ئەو كۆمبارسەیە كە لە رێگەی بەرجەستەكردنیانەوە بۆ بە واقیعیكردنی سیناریۆ راستەقینەكە، لەو شوێنەدا دەبینرێت كە جێگەی پەیداكردنی بژێوییە بۆ هەژاران. ئەگەر ئەو گوفەكەی شاری هەولێر وەك نموونە وەربگرین كە لە "كانی قرژاڵه"یە و لە شارەكانی تریش هەن، تێدەگەین و خەمساردی و دڵڕەقی دەسەڵاتداران باشتر دەبینرێ كە چۆن لەگەڵ مانەوەی جیاوازییە چینایەتییەكانن و دژی ئەو دروشمانەن كە خۆیان بۆ خۆشگوزەرانی هەڵی دەدەن، لەوێوە تێدەگەین كە ئەم گوفەكە بەرهەمی ئەو سیاسەتەیە كە گوفەكی سیاسیی دروست كردووە.\nیەكێك لەو دیمەنە هەژێنەرانەی لە كەندەپیس دەبینرێ و خەتاكەی سیاسەتە و به تایبەت سیاسەتی ژینگەیی لەلایەن حكوومەتی هەرێمەوە، ئەو كەمتەرخەمییەیە كە یەكەم دەبوو بەرلەوەی بۆ خاتری دڵ رازیكردنی كۆمپانیاكان و دەزگە بێخەمەكانی حكوومەت باڵانسێك دروست بكەن، دەبوو بەرلەوەی بیر لە دەست شكاندنەوەی یەكتر بكەن و بیر لە مانەوەی خۆیان بكەن لەو خۆشگوزەرانییەی خۆیان و ماڵباتەكانیان هەیانە، بیریان لەوە بكردایەتەوە كە ئەسڵەن ئەو گوفەكە نەهێڵن تا وەك بەشێك لە بژێوی نەبێت بۆ چینێكی دیاریكراو كە سیاسییەكان لەسەر كەلە‌سەری ئەوان دەژین و بەشێكیشن لە پێگەی كۆمەڵایەتی ئەوان و جەماوەری حزبەكان پێك دێنن. لانیكەم ئەگەر باوەڕیان بە جیاوازی چینایەتیش نییە، دەبوو ویژدانیان بهەژێ، خۆ ئەگەر ویژدانیشیان نوستووه، دەبوو لانیكەم نەبن به مایەی پیسبوونی ژینگە، تا سیاسەت نەبێت بە گوفەك.\nئەگەرچی بوونی گوفەكی وەها كە چینی هەژار ژیانیان پێوەی بەندە، نەبوونی حزبی ژینگەپارێز و نەبوونی هێزێكی فكری مرۆڤدۆست لە نێو رۆشنبیران، كە شیكاری ئەم جیاوازییە چینایەتییە بكات، ئەو بێ ویژدانییە بەرئەنجامی ئەوەیە كە هەم حزبایەتی بووەتە درۆیەكی گەورە كە بە بەرچاوی هەموو دنیاوە ئەمە بەشێكە لە فەزای كۆمەڵایەتی و ژیانی خەڵكیش ناچار بكەن ئەو فەزا نادادپەروەرە قبووڵ بكەن، هەم ئەو بەناو رۆشنبیرانەی كە هێندەی خەریكی پشتگیریكردنی ژیانی سیاسین، هێندە هیومانیستی نین وەك له نووسینەكانیان دەردەكەوێ، لە حاڵێكدا حزبی ژینگەیی لە سەرتاسەری دنیادا جێی حزبە چەپ و سۆسیالیستەكانی گرتووەتەوە و باری كۆمپانیا و كەرتی تایبەت و دەسەڵاتی دەوڵەتی قورستر كردووە، لە پێدانی باج و قەرەبووكردنەوەی هەناسەی خەڵك و پاراستنی ژینگەیەكی پاك بۆ هەمووان و هاوكاریكردنی حكوومەت لە بیناسازی و شوێنگەیەكی لەبار بۆ هەمووان.\nنەبوونی ئەم فشارە سیاسییە لە كوردستان، ئەوەمان پێ دەڵێ كە سیاسەتێك نییە چ لە نێو خەڵك و چ لە نێو گرووپە كۆمەڵایەتییەكان، كە هەم ژینگە بپارێزێ و هەمیش ژیان نەبێتە یەكپارچە لە گوفەكی سیاسی.


عەبدوڵڵا کوێخا موبارەک وتارێكی سێ لاپەڕەیی بڵاودەكاتەوە\nعەبدوڵڵا کوێخا موبارەک و خزم و کەسوکارەکانی بە فەرمی پەیوەندییان بە پارتییەوە کرد. لە کۆنگرەیەکی رۆژنامەوانیدا عەبدوڵڵا کوێخا موبارەک رایانگەیاند، هۆکاری جێهێشتنی بەرەی ئۆپۆزیسیۆن خیانەت و ناپاکی بووە لەنێو ئەو بەرەیە نەک بەدەستهێنانی پلە و پۆست.\nعەبدوڵڵا کوێخا موبارەک لە کۆنگرە رۆژنامەوانییەکەیدا لەگەڵ کەمال کەرکووکی رایگەیاند: "ئێمە بە نوێنەرایەتیی خزم و کەسوکار و هەوادارانمان لێرەین و بە کۆمەڵ بڕیارماندا لەمەودوا ئەندامێکی پارتی دیموکراتی کوردستان بین و پشتیوانیی ئەو حیزبە بکەین.\nلە درێژەی قسەکانیدا، عەبدوڵڵا کوێخا موبارەک باسی هۆکارەکانی چوونە نێو پارتی کرد و وتی: "هۆکاری ئەوەی کە پارتی دیموکراتی کوردستانمان هەڵبژارد ئەوەبوو کە تاوەکو ئێستا ئەو حیزبە ئێسکی نەشکاندووین و وەکو حیزبێکی وەفادار بۆ ئەندام و لایەنگرانی خۆی رەچاوی خەباتی باوباپیرانمانی لە رابردوودا کردووە و بەشی ئاشتی لەگەڵدا هێشتووینەتەوە و باوەشی بۆ گرتبووینەوە".\nهۆکارێکی دیکە وەک عەبدوڵڵا کوێخا موبارەک دەڵێت: "راستگۆیی و جدیاتی نوێنەرانی پارتی دیموکراتی کوردستان لە حکومەتدا و سیاسەت و داکۆکیکاریی نەتەوەیی و نیشتمانیی ئەم حیزبە لە کەرکووک و ناوچە دابڕێندراوەکان سەرنجی ئێمەی بەلای خۆیدا راکێشابوو".\nزانیاری زیاتر لەسەر وتارەكەی بڵاودەكەینەوە...


ته‌وقه‌كردن و سه‌فه‌ر كردن له‌گه‌ڵ دایكى خێزانتدا: ماڵپەڕی وەڵامەکان\nهەمەجۆرته‌وقه‌كردن و سه‌فه‌ر كردن له‌گه‌ڵ دایكى خێزانتدا\nته‌وقه‌كردن و سه‌فه‌ر كردن له‌گه‌ڵ دایكى خێزانتدا\nئایا دروسته ته‌وقه كردن و سه‌فه‌ر و گه‌شتكردن له‌گه‌ڵ دایكى خێزانتدا؟\nبه‌ڵێ، دروسته چونكه مه‌حره‌مته خواى گه‌وره دایكى خێزانى حه‌رام كردووه به‌حه‌رامێكى یه‌كجاره‌كى، ئه‌و مه‌حره‌مته دروسته ته‌وقه‌ى له‌گه‌ڵدا بكه‌یت و سه‌فه‌ریشى پێبكه‌یت تۆیش مه‌حره‌مى بۆى، ئیللا ئه‌گه‌ر ترسایت له‌فیتنه ته‌وقه‌ى له‌گه‌ڵدا مه‌كه هه‌ر وه‌ك ترسایت به‌هۆى ته‌وقه‌كردنه‌وه ئاره‌زوت بجوڵێت و فیتنه‌یه‌ك دروست بێت، ته‌وقه‌ى له‌گه‌ڵ مه‌كه، به‌ڵام ئه‌گه‌ر زانیت، كه‌هیچ فیتنه‌یه‌ك ڕونادات دروسته ته‌وقه‌ى له‌گه‌ڵدا بكه‌یت و سه‌فه‌ریشى پێبكه‌یت و ببیت به مه‌حره‌مى، چونكه ئه‌و به‌ته‌واو بوونى ماره‌بڕینى كچه‌كه‌ى بووه به‌مه‌حره‌مى تۆ وه‌ك خواى گه‌وره ده‌فه‌رمووێت: [ وَأُمَّهَاتُ نِسَائِكُمْ ] [النساء: ٢٣]. واته: حه‌رامكراوه له‌سه‌رتان دایكى خێزانتان\nالْمُنْتَقَى مِنْ فَتَاوَى الْشَيخ صَالْح الْفَوزَان (3/172 - 173).\nحوکمی سەربڕینی مانگاو مەڕو بزن چیە بەمەبەستی بارینی باران؟ مەبەست چیە بە فیتنە ؟ وه فیتنەیەی کە پێویستە خۆمانی تێوە نەگلێنین کامەیە؟ زۆرێك تووشی دڵ تەنگی و نارەحەتی دەبن و هەندێك جار دەگاتە ئەو ڕادەیەی كە بیر لە خۆ كوشتن بكەنەوە چۆن واز لە جگەرە کێشان بێنم؟ ڕێگاكانی وازهێنان لە جگەرەكێشان چین؟ هه‌ڵوێستی موسڵمان سەبارەت به‌وه‌ی كه له(بۆرما) موسڵمانەکان دەکوژرێن\nسەردان: ١,٨٢٣ بەش: هەمەجۆر\nپرسیاری دواترحوكمى شیوه‌نكردن و له‌خۆدان له‌سه‌ر مردووپرسیاری پێشترحوكمى ماره‌بڕینى ئافره‌تێك و ته‌ڵاق دانى پێش گواستنه‌وه‌ى


فایۆلیزم - ویکیپیدیا، ئینسایکڵۆپیدیای ئازاد\n(Henri Fayol (1841-1925\nفایۆلیزم / «کارگێڕیی فەرمانبەرانە» Fayolism / Administrative Management ڕوانگەیەکی تایبەتە لە سازمانناسیدا لە لایەن ئەندازیار و نووسەری فرانسی: هەنری فایۆل (Henri Fayol (1841-1925 ـەوە داهێنراوە.\nفایۆل بەشی هەرە زۆری ژیانی خۆی وەک ئەندازیار و سەرۆک کۆمپانیای کانزا بردە سەر و بۆچوونەکانی زادەی ئەو ئەزموونەن. لە بەرهەمی (Administration Industrielle et Générale (General and Industrial Management) (1916 - دا فایۆل جەخت دەکات لەسەر ئەوەی هەر کارمەندێک دەبێ تەنها یەک «سەرکار» ی هەبێ و هەموو سەرۆکێک بەرپرسی یەک بەشی دیاریکراو بێت و دەبێ لە بواری خۆیدا ئەوەندەی دەسەڵات هەبێ فەرمانڕەوایی بکات.\n١ کارکردی کارگێڕی Functions of Management\n٢ بواری بەڕێوەبردن\n٣ چواردە شاڕێی بەڕێوەبەرایەتی\nکارکردی کارگێڕی Functions of Management[دەستکاری]\nفایۆلزم شەش جۆر کارکردی کارگێڕی Functions of Management دیاری دەکات:\n1-\tبواری تەکنیکی - دەکاتەوە بواری کاروبار و بەرهەمهێنان\n2-\tبواری ئابووری - پەیدا کردنی سەرمایە و بەکارهێنانی بە باشترین شێوە\n3-\tبواری وردبینی - بەسەر کردنەوەی هەموو کاروبارێکی سازمان. چاودێریی ئابووری و ئامار\n4-\tبواری بازرگانی - بۆ ڕێکخستنی کڕین و فرۆشیاری\n5-\tئاسایشی سازمان - کە دەکاتەوە ئاسایشی گشت کاروباری سازمان\n6-\tبواری بەڕێوەبردن - واتە بواری پلانڕێژی، سازمانگەری، فەرمانداری، هاوئاهەنگی و کۆنترۆڵ\nفایۆل ئەم «بواری بەڕێوەبردن» ـە لە پێنج جۆر پرۆسەی کاردا جودا دەکاتەوە:\n1-\tپلانڕێژی Planning - بریتییە لە پێشبینی هەلومەرجی ئایەندە، دیاری کردنی ئامانج و ئەوجا داڕشتنی ڕێسا و ڕێچکە بۆ پێکانی ئامانج.\n2-\tسازمانگەری Organizing - بریتییە لە داڕشتنی «ڕێنامە» [«پۆڵیسی» Policy] ، چالاکی و پەیوەندی، دامەزراندن، هەڵسەنگاندن و هەروەها فێر کردن و ڕاهێنانی هاوکاران لە نێو سازماندا.\n3-\tفەرمانداری Commanding - بریتییە لەوەی سەرکار فەرمانی بەڕێوەبردنی هاوکارانی خۆی بگرێتە ئەستۆ و هانیان بدات ڕووەو پێکانی ئامانجی هاوکۆ.  4-\tهاوئاهەنگی Coordinating - بریتییە لە کۆک کردنی چالاکیی جیاوازی نێو سازمان لەگەڵ یەکدیدا.\n5-\tکۆنترۆڵ Controlling - بۆ دڵنیابوونە لەوەی کاروباری سازمان لە چێوەی پلان و ڕێساگەلی سازماندان و گەر جیاوازیی و سنووربەزێنی هەبێ چارەسەری بۆ بدۆزرێتەوە.\nچواردە شاڕێی بەڕێوەبەرایەتی[دەستکاری]\nفایۆلیزم بە وردی ئەرکە جیاوازەکانی فەرمانبەری ڕوون دەکاتەوە. باس لە چۆنیەتیی داڕشتنی ساختاری سازمان، لە پلانڕێژی و ژمێرکاری دەکات. ئەو پێنج پرۆسەی کارەی سەرەوە بە وردی شی دەکاتەوە و چواردە شاڕێییان بۆ دیاری دەکات:\n1-\tتایبەتکاری و دابەشینی کار Division of Work - هەر بەشێکی نێو سازمان دەبێ تایبەتکاری خۆی هەبێت. ئەوجا ئەرکی نێو سازمان دەبێ هەتا دەکرێ دابەش بکرێت\n2-\tسالاری و بەرپرسایەتی Authority and Responsibility - فەرمانڕەوایی - کە دەکاتەوە فەرمانداریی کەسێک و فەرمانبەریی ئەوانەی دیکە - لە نێو سازماندا دەبێت بە ڕوونی دیاری بکرێت.\n3-\tڕێسابەندی Discipline - ڕێکوپێکی و ڕێسابەندی دەبێت چەسپاو بێت. ڕێسابەندی و ڕێبەستن لە سنووربەزێنی و بێسەروبەری ئەرکی هەرە گرینگە. جۆر و شێوازی ئەم ئەرکە لە بوارێکەوە بۆ بوارێک جیاوازە.\n4-\tیەک فەرماندە Unity of Command - تەنها یەک کەس بەرپرسە لە یەک ئەرکی دیاریکراو. فرەکوێخایەتی دەبێتە مایەی بێسەروبەری.\n5-\tیەک ئاڕاستە Unity of Direction - ڕەوتی کار، شێواز و نێوەڕۆکی پرۆسەی بەرهەمهێنان دەبێت یەک جۆری دیاریکراو بێت بۆ هەموان.\n6-\tدامەزرانی بەرپرسایەتی Subordination of Individual Interest to the General Interest - لە سازماندا دوو جۆر بەرژەوەندی هەیە، یەکەم کەسەکییە، هەر کارمەندێک بەرژەوەندیی کەسەکیی خۆی هەیە. دووەم بەرژەوەندیی گشتییە، ئەمیان بەرژەوەندیی سەرلەبەری سازمانەکەیە و دەبێت باڵادەست بێ.\n7-\tمووچەی گونجاو Fair Remuneration - بۆ ڕاگرتنی کارمەندی توانا و دەستەبەر کردنی بەرهەمی باش، گرینگە سازمان مووچەی دروستی گونجاو بداتە کارمەندان.\n8-\tتەراز ڕاگرتنی نێوەندگیری Centralisation - ڕادە و پلەی نێوەندگیریی بەندە بە پلە و ڕادەی دەستڕۆیی کارمەندانەوە. نێوەندگیریی توند دەکاتەوە گردبوونەوەی دەسەڵات و پرۆسەی بڕیاردان لای چەند کەسێک و بێسەنگ کردنی ئاپۆرەی کارمەندان. نێوەندپەرتی Decentralisation دەبێتە مایەی بەشداربوونی کارمەندان لە پرۆسەی بڕیارداندا. لە سازماندا تەراز ڕاگرتنی ئەم دیاردەیە گرینگە، هەم کار خۆشڕەوت و سەرکەوتوو بێت، هەم کارمەند خاوەن دەنگ و سەنگ.\n9-\tتایبەتکاری و دابەشینی کار Adoption of a Scalar Chain - چەمکی Scalar Chain واتە «زنجیرەی فەرمان». پەیوەندی لە سەرۆکەوە بۆ کارمەندان لەم زنجیرەی فەرمانەدا دیاری دەکرێت. لە کاروباری سازماندا زنجیرەی فەرمان دەبێ ڕەچاو بگیرێت، نابێ ئەم سەرکار لە لاوە فەرمان بداتە کارمەندی ئەو بەشەی دیکە. پەیوەندیی نێوان کارمەندان دەبێت بەپێی زنجیرەی فەرمان بێت.\n10-\t«شیرازەبەندی» A sense of Order and Purpose - «شیرازەی کەرەستە» و «شیرازەی جڤاکی» دەبێ دیار و سەلمێنراو بن. شیرازەی کەرەستە واتە: هەر بابەتێک لە جێگەی خۆی و جێگەش هەبێت بۆ هەموو بابەتێک. شیرازەی جڤاکی دەڵێ: مرۆڤی شیاو بۆ پێگەی شیاو. بەزاندنی هەر یەک لەم دوو شیرازەیە دەبێتە مایەی خەمەرە (زیان) و بێسەروبەری.\n11-\tدادپەروەری Equity and Fairness - سەرۆک دەبێت هەمیشە ئاگای لە ڕاگرتنی یەکسانی و دادپەروەری بێت، بە میهرەوە ڕەفتار لەگەڵ خەڵکی خۆی بکات. ڕاگرتنی هەم دیسیپلین و هەم داد و یەکسانی هونەرێکی گرینگە لە سازمانگەریدا. یەکسانی و دادپەروەرییە بناخەی هۆگری.\n12-\tفەرمانبەریی دامەزراو Stability of Tenure - کارمەند پێویستی بە کاتە هەتا بە باشی شارەزای ئەرکی خۆی دەبێت. لەبەر ئەوە گرینگە دەرفەت و کار بدرێتە کارمەند و پەلەی لێ نەکرێت. ئەوجا کە کارمەند دەگاتە پلەی شارەزایی و کارزانی ئەوسا دەبێت پێگەی خۆی بۆ دەستەبەر بکرێت. لەدەستدانی کارمەندی شارەزا دەبێتە بەفیڕۆدانی توانا و دەرامەد.\n13-\tدەستپێشخەری Individual Initiative - ڕەخساندنی زەمینەی دەستپێشخەری بۆ کارمەندان دەبێتە مایەی هاندان و سەرخستنی توانا و ئەویش دەبێتە هۆکاری پێشکەوتن و جۆراندن (سەرخستنی جۆر) ی بەرهەم.\n14-\t«گیانی دەستەگەری» Esprit de Corps - هاندانی گیانی یەکبوون و گرووپبەندی دەبێتە مایەی پتەو کردنی پەیوەندی و گەشەی هاوئاهەنگی لە نێوان کارمەنداندا.\nفایۆلیزم گەرچی لایەنی کۆنباو و داوەستاوی لە باسی ساختاری سازماندا هەیە بەڵام دیدێکی جڤاکیی مرۆڤدۆستانەی هێنایە بواری سازمانناسییەوە. ئەو پێنج پرۆسەیەی سازمانگەری ئەوەندە فرەوانن ئێستاش لە زۆر بواردا کاران.\n^ Nationalencyklopedin http://www.ne.se/henri-fayol\n^ Andersson, Curt. Organisationsteori. Studentlitteratur (1994): 25.\n^ Eriksson-Zetterquist, Ulla & Kalling, Thomas & Styhre, Alexander. Organisation och organisering (2006): 50.\n^ Bruzelius, Lars H. & Skärvad, Per-Hugo. Integrerad organisationslära. Studentlitteratur (2011): 47.\nوەرگیراو لە «https://ckb.wikipedia.org/w/index.php?title=فایۆلیزم&oldid=901290»\nئەم پەڕەیە دواجار لە ١٩:٥٨ی ٤ی شوباتی ٢٠٢٢ نوێ کراوەتەوە.


دادگای سلێمانی ژمارەیەک سکاڵاکەر لەگەڵ شاسوار عەبدولواحید روبەڕووی یەکتر دەکاتەوە\nدادگای سلێمانی لەسەر دۆسێی ژمارەیەک پەیجی سۆشیال میدیا و سەرۆکی جوڵانەوەی نەوەی نوێ، هەریەک لە شاسوار عەبدولواحید و پێنج رۆژنامەنووس و نوسەری سکاڵاکەری روبەڕوی یەکدی کردەوە.\nلە روونکردنەوەیەکدا کە وێنەیەکی بۆ "سپی" نێردراوە تیایدا پێنج رۆژنامەنووس و نوسەری سکاڵاکەر کە پێکهاتوون لە(كەمال رەئوف سەرنووسەرى ماڵپەری شار، نیاز سەعید نووسەرو سیاسیی، تاریق فاتیح سەرنووسەری هاوڵاتی. محەمەد هەورامیرۆژنامەنووس، سیروان رەشید رۆژنامەنووس) ئاماژە بەوەدەکەن. ئەمڕۆ یەكشەممە (26ی 5ی 2019) دادگای سلێمانی دانیشتنێكی رووبەروبونەوەی دادگاییكردنی بە ئامادەبوونی پێنج رۆژنامەنووس و نووسەری سكاڵاكەر ، لەبەرامبەر ئامادەبوونی (10) ئەدمینی پەیجەكانی (فایلی نهێنی و داهاتویەكی نوێ و رۆژگوڵ و پەیج و ماڵپەری رۆژنامەو....)و شاسوار عەبدولواحیدی سەرۆكی جووڵانەوەی نوێ و (2) سکرتێری سەرۆکی جووڵانەوەکەو (2) پارێزەری ناوبراوان رێكخست.\nهەوەشهاتووە لەرووبەروبونەوەكەدا هەردوو سكرتێرەكەی شاسوار عەبدولواحید؛ لەبەردەم رۆژنامەنووس و نووسەران و دادوەری بەرێزدا ؛ دانیان بەوەدا نا ، كە فرمان و رێنماییان لەلایەن شاسوار عەبدولواحیدەوە وەرگرتووە بۆ بڵاوکردنەوەی ئەو تۆمەت و بووختانە داتاشراوە جۆراوجۆرانەی کە بۆ ناوزڕاندنی ئێمەو ئەوانی تریش لەماڵپەڕی (ڕۆژنامە)و پەیجە بندیوارو نهێنییەکانی بەشی سۆشیال میدیای (نەوەی نوێ)دا بڵاویان کردۆتەوەو ڕاستەوخۆ شاسوار عەبدولواحید خۆی دەقی بووختان داتاشین و تۆمەت هەڵبەستنەکانی داڕشتووەو بۆی ناردوون بۆ بڵاوکردنەوەو بەڤیزا كارتی ناوبراو ؛ ئەو ماڵپەڕو پەیجانە سپۆنسەر کراون و بەرێوەبراون ، ئەو كارانەش لەرێگەی گرووپ چاتێكەوە كراوە كە سكرتێرەكانی شاسوار عەبدولواحیدو لێپرسراوی بەشی سۆشیال میدیای (نەوەی نوێ) سەرپەرشتییانكردووە.\nلە بەشێکی دیکەی روونکردنەوەکەدا هاتووە، ئێمە گەیشتینە ئەو قەناعەتەی كە بەشێک لەو (10) كەسەی ئێستا لەگەڵ شاسوار عەبدولواحید دەستگیرکراون، كوڕی هەژارن و بوونەتە قووربانیی و لەرێگەی هەندێک گووشارو فشارەوە ؛ ئیستیغلالکراون و بەكارهێنراون بۆ بەرێوەبردنی ئەوماڵپەڕو پەیجانە.\nلە کۆتایی راگەیەندراوەکەدا ئەو رۆژنامەنووس و نوسەرانە دەشڵێن، ئێمە لەیەكەم دانیشتنی رووبەرووبونەوە دادگاییەكەدا رایدەگەیەنین كە:\nدوو: راستە ئێمە بەشێکین لەقووربانییەکان ، لەھەمانکاتدا داواکارین ئەم کەیسە بەشێوەیەکی دادپەروەرانە یەکلا بکرێتەوەو ئێمە سوورین لەسەر سکاڵاکەمان و وەرگرتنی مافی خۆمان.\nئەوەش لەکاتێکدایە ماوەی یانزە ڕۆژە شاسوار عەبدولواحید سەرۆکی جوڵانەوەى نەوەى نوێ دەستگیرکراوە و دەستگیرکردن و مانەوەی لە زیندان لەلایەن بەشێک لە یاساناسانەوە بە "پێشێلکاری یاسا" ناودەبرێت.


بەرپرسانی رۆژائاوای كوردستان دەستیانكردوە بەگواستنەوەی ژنانی بیانیی و منداڵەكانیان كە پەیوەستبون بەڕێكخراوی دەوڵەتی ئیسلامی (داعش)ەوە بۆ دەرەوەی كەمپێكی جەنجاڵ لەباكوری خۆرهەڵاتی سوریا تابخرێنە ژێر چاكسازیی، لەهەمانكاتدا كەسانێكی تریان لەڕێگەی پارەوە هەڵهاتون.\nهەندێك لەژنانی داعش لەڕێگەی ئینتەرنێنەوە هاوسەرگیریی دەكەن و بەرەو توركیا هەڵدێن. هەسەدە مەترسیدارەكانیان جیادەكاتەوە لەپەشیمانبوەكان، ئەوەش دوای ئەوەی بۆی دەركەوت هەندێكیان هێشتا لەپەیوەندیدان لەگەڵ بەرپرسانی گروپەكە كەدەكرێت وەكو مەترسی سەیربكرێن.\nئەوانەی كەمتر توندڕەون دەبرێنە شوێنێك بۆ چاكسازیی\nشێخموس ئەحمەد بەرپرسێكی رۆژاڤایە، بەئاژانسی فرانس پرێسی وت (76) خێزان لەتەمموزەوە لەكەمپی هۆلەوە بۆ رۆژ گوێزراونەتەوە، دوای داوایەك كەتیایدا پەشیمانییان دەربڕیوە لەپەیوەندییان بەو گروپە توندڕەوەوە.\nبەرپرسەكە باسی لەنەتەوەكانیان نەكرد، بەڵام دەسەڵاتدارانی كورد وتیان بیانیەكانی كەمپی هۆل لە (50) وڵاتی جیاوازەوە هاتون.\nدوای چەندین ساڵ پێشەنگیكردنی شەڕ دژی داعش بەپشتیوانی هاوپەیمانی نێودەوڵەتی پێشەنگیكراو لەلایەن ئەمریكاوە، كوردەكانی سوریا هەزاران گومانلێكراوی بیانییان بەندكردوە كەپشتیوانییان لەو گروپە تیرۆریستییە كردوە.\nلەنێو ئەمانەدا چەكدارانی گومانلێكراوی زیندانكراو هەن، بەڵام هەزاران ژن و منداڵی تریش كەپەیوەندییان پێیانەوە هەیە و لەكەمپی ئاوارەكاندان -- زۆرێكیان لەچەندین خێمەی جەنجاڵی شاری هۆلدان.\nگروپەكانی كۆمەك بەردەوام سكاڵایان دژی دۆخی ژیان لەو كەمپە كردوە كەتێیدا نزیكەی (70) هەزار كەسن دەبن و زیاد لەنیوەیان لەخوار تەمەنی پێنج ساڵەوەن و بەرپرسانی كوردیش یەكەمین كەیسی ڤایرۆسی كۆرۆنایان لەنێو دانیشتوانەكەیدا راگەیاند لەكۆتایی ئابدا.\nشێخموس ئەحمەد وتی «كەمپی رۆژ فراوانكراوە بەهەماهەنگی نەتەوەیەكگرتوەكان و هاوپەیمانی نێودەوڵەتیش بۆ گواستنەوەی چەكدارانی بیانی داعش و ژن و منداڵەكانیان دوای ئەوەی داوای ئەوەیان كردوە كە هۆل بەجێبهێڵن.»\nوتی «كەمترین رادیكاڵەكانیان ئامادەی چاكسازین و داوای گەڕانەوەیان كردوە بۆ وڵاتەكانیان و تێكەڵبونەوە بەكۆمەڵگاكانیان، پەشیمانیشیان نیشانداوە.»\nبەگشتی چاوەڕواندەكرێت نزیكەی (400) خێزان لەهۆلەوە بۆ رۆژ بگوێزرێنەوە، كە لەوێ لەخێمەی تایبەت بەخۆیاندا دەژین.\nوڵاتانی خۆرئاوا بەگشتی دودڵن لەوەرگرتنەوەی ئەو هاوڵاتیانەیان كەپەیوەندییان بەداعشەوە كردوە لەباكوری خۆرهەڵاتی سوریا، هەرچەندە هەندێكیان ژن و منداڵیان وەرگرتۆتەوە، بەگوێرەی كەیس بەكەیس.\nهەوڵی هەڵاتن و هاوسەرگریكردن لەڕێگەی ئینتەرنێتەوە\nبەرپرسانی رۆژاڤا وێڕای ئەوەی كەڕوبەڕوی هەڕەشەی شانە نوستوەكانی داعش دەبنەوە، توشی چەند كێشەی دیكە دەبنەوە، وەكو هێرشی ناوەناوەی میلیشیاكانی سەر بەتوركیا، ئەمە جگەلەوەی ئەركی چاودێری (70) هەزار خێزانی زیندانیانی داعشیان لەئەستۆیە كەزۆرێكیان بیانین و وڵاتەكانیان نایانەوێت وەریان بگرنەوە.\nپێشنیاری نەتەوەیەكگرتوەكان لەبارەی گەڕاندنەوەی زیندانیانی داعش بۆ ئەو وڵاتانەی لێی هاتون، لەوانە وڵاتانی رۆژئاوا، دەنگی نەهێنا. بەگوێرەی نوسراوێكی نەشناڵ ئینترێست، ئەو پێشنیارە لە 21ی ئاب لەلایەن ئەمریكاوە ڤێتۆ كرا تاچارەنوسی (70) هەزار زیندانی بەناڕونی بمێنێتەوە.\nبەرپرسانی هەسەدە ئەم زیندانیانەیان لەدو كەمپی هۆل و رۆژدا نیشتەجێكردوە، بەڵام زیندانییەكان لەساڵی 2018وە بەردەوام هەوڵی هەڵاتن دەدەن بەتایبەت ژنان.\nدكتۆر ئان سپكهارد، مامۆستای زانكۆی جۆرج تاون و بەڕێوەبەری ناوەندی نێونەتەوەیی توێژینەوەكان بۆ توندئاژۆیی پێشتر وتی «ئەو ژنانەی داعش كە لەكەمپی ئەلهول لەناوچەی ژێر كونترۆڵی كوردەكانی سوریا زیندانی كراون بەخەرجكردنی (10 تا 20) هەزار دۆلار دەتوانن بەشێوەی قاچاخ و بەشاراوەیی هەڵبێن».\nزیاتر وتی ژنانی داعش بەخەرجكردنی ئەو بڕە پارەیە، بەشێوەی قاچاخ لەكەمپی هۆل كە لەژێر كونترۆڵی هێزەكانی سوریای دیموكراتدایە، هەڵاتون.\nژمارەیەكیان چونەتە ئیدلیبی سوریاو ژمارەیەكیشیان لەڕێگای ناوچە سوریایەكانی ژێر كونترۆڵی توركیاوە خۆیان گەیاندۆتە توركیا. ئەم بابەتە هەفتانە درێژەی هەیەو هێزەكانی سوریای دیموكرات پشتڕاستیان كردۆتەوە.\nپرسی هەوڵی زیندانیانی داعش بۆ هەڵاتن لەكەمپی ژێر چاودێریی هەسەدە بوەتە دیاردەیەكی جیددی و مەترسیدار. بۆیە بەرپرسانی رۆژاڤا دەستیان كردوە بەجوداكردنەوەی زیندانییە مەترسییدارەكان لەكەمپی هۆل و ژمارەیەكیان بۆ كەمپی رۆژ گواستوەتەوە. بۆ نمونە هەفتەی رابردو ژنان و منداڵانی ئوسترالیایی لەبەشێكی كەمپی هۆلەوە كە بەشەقامی سیدنی ناوی دەركردوە؛ بۆ كەمپی رۆژ گواسترانەوە.\nبەڕێوەبەری سەنتەری نێودەوڵەتیی توێژینەوەكانی توندوتیژیی لەبارەی هۆكارەكانی یارمەتیدان بەهەڵاتنی ژنە داعشەكان دەڵێت «هۆكاری زۆر هەن بۆ یارمەتیدان بۆ هەڵاتنی ژنانی داعش لەكەمپی ژێر كونترۆڵی كوردەكان.\nبۆ نمونە بەهۆی نالەباربونی دۆخی كەمپەكە وەڕەز بون و ئەگەر بتوانن لەڕێگای ئینتەرنێتەوە هاوسەرگیریی لەگەڵ ئەوروپیەك دەكەن و پارەی پێویست بۆ هەڵاتن لەكەمپەكە فەراهەم دەكەن و كەمپەكە بەجێدێڵن.\nژنانی زیندانیكراو لەهۆل لەڕێگای تۆڕە كۆمەڵایەتییەكانەوە وەكو ئینستاگرام، تێلێگرام و تۆڕی پێدانی پەی بال داوای یارمەتییان كردوە تا بەشێوەی شاراوە هەڵبێن.\nلەلایەكی دیكەوە، كریستۆفر میلر، بەڕێوەبەری سەنتەری بەرەنگاربونەوەی تیرۆر لەئەمریكا هۆشداری دەدات كەداعش تەركیزی كردوە لەسەر ئەندامە زیندانییەكانی لەناوچەی ژێر دەسەڵاتی كوردانی سوریا.\nمامۆستای زانكۆی جۆرج تاون ئاماژەشی دا بەپرسی نەبونی توانای دارایی بەرپرسانی كوردی سوریا بۆ بەڕێوەبردنی كەمپەكە و هەروەها داواكردن لەوڵاتانی هەناردەكەری داعش بۆ وەرگرتنەوەی داعشەكان.\nهێزەكانی سوریای دیموكرات بۆ ئیدارەدانی زیندان و زیندانییەكان و پێدانی موچەی هێزەكانیان یارمەتیی دارایی لەهاوپەیمانان وەردەگرن، بەڵام دیارترین شتێك كەئێستا ئەو هێزانە دەیانەوێت ئەوەیە وڵاتانی جیهان هاوڵاتیانی داعشی خۆیان كەئێستا لەزیندانەكانیاندان وەربگرنەوە.\nگۆڤاری نەشناڵ ئینترێست هۆشداریی داوە ئەگەر وڵاتانی بیانی لەوانە ئەوروپییەكان هەوڵنەدەن بۆ گەڕاندنەوەی داعشە هاوڵاتییەكانی خۆیان لەناوچەی ژێر دەسەڵاتی كوردانی سوریا، ئەگەری زیاتربونی هێرشەكانی ئەو گروپە تیرۆریستییە لەئارادایە.


ئه‌م بابه‌ته 2546 جار خوێنراوه‌ته‌وه\nهەرچەندە ڕەنگە نوسین و قسەکردن دەربارەی ڕوداوەکانی (17) ی شوباتی ٢٠١١ لە ئێستادا کاریگەریی ئەوتۆیان نەمابێت و نەیشتوانێت ڕەهەندێکی نوێی ئەو ڕوداوانە بخاتەڕوو، تەنها لە چوارچێوەی جوینەوەی یادەوەرییەکی سیاسیی گرنگدا لە هەرێمی کوردستان خۆی بەرجەستەبکات.\nڕەنگە هەندێک کەسی تریش قسەکردن دەربارەی ئەو ڕوداوانە وەک تێڕوانینێکی سەرپێیانە نرخاندنێکی سادە بۆ ئەو ڕوداوانە دایبنێت، بەڵام خۆپیشاندانەکانی (17) ی شوباتی ٢٠١١ بوارێکی گرنگە بۆ تێگەیشتن لە مێژووی حوکمڕانیی ناتەندروستی کورد لە باشوری کوردستاندا، هەروەها هۆکارێک بوو بۆ بەرهەمهێنانەوەی ئومێدێکی لەدەستچوو، کە پاش بیست ساڵ لە حوکمڕانیی کورد لە باشووری کوردستان بەرەو نەمان چووبوو. ڕەنگە بە پێوانەکانی ئێستا ڕوداوەکانی (17) ی شوبات جگە لە سەرقاڵکردنێکی جەماوەریی و بێزارکردنی دەستەڵات، هیچی تر نەبووبێت، بەڵام لە ڕاستییدا (17) ی شوبات بەشێکە لەو ساتەوەختە زیندووەی، کە هەموو نەتەوەیەکی کپکراو لە ساتێکی دیاریکراوی مێژووییدا دەبێت ئەنجامیبدات. واتە دەتوانین ناویبنێین ساتەوەختی ڕەتکردنەوەیەکی کوردییانە بۆ دەستەڵاتی کوردیی. پشتکردنە ئەو مێژووە پڕ درۆو بڵاوەی، کە بە ناوی شۆڕش و کوردایەتییەوە بۆ خەڵک دروستکرابوو. چونکە ئەو ساتەوەختەی مرۆڤی ناو کۆمەڵگایەکی قوربانیی لە شۆڕشگێڕەکانی خۆی یاخیدەبێت، ساتەوەختێکی هێجگار گرنگەو پڕە لە وزەی یاخییانەو هەنگاونان بۆ شۆڕشێکی تر.\nلەلایەکی ترەوە (17) ی شوبات بووە هۆی ئەوەی، کە چیی تر شۆڕش و شۆڕشگێڕەکان لە فەرهەنگی سیاسیی کورددا وەک کردەیەکی پیرۆز و مرۆڤگەلی پیرۆز وێنانەکرێن، بەڵکو وێنەی شۆڕشگێڕەکان لە قوربانییەوە گۆڕا بۆ جەللادێکی گرژ و مۆن. ئەگەر ڕونتر بڵێین، دەتوانین ئاماژە بۆ ئەوە بکەین، کە (17) ی شوبات توانیی قۆناغی قوربانیدان و قۆناغی دڕندەیەتیی لە مێژووی شۆڕشگێڕەکانی کورددا بەتەواوەتیی لەیەک نزیکبکاتەوە، بە واتایەکی تر دیواری جیاوازیی نێوان ئەم دوو قۆناغەی لەبەریەکهەڵتەکاند.\nهەرچەندە پاش هەشت ساڵ لەو ڕوداوانە، بەدەر لە سیاسییە حوکمڕانەکان، بەشێک لە دەستەبژێری نوسەر و ڕۆشنبیرەکان پێیانوانیە، کە ڕوداوەکانی (17) ی شوبات و بکەرەکانیشی تەنها وێنەیەکی درێژکراوەی ناشیرینییەکانی دەستەڵات بوون، بەڵام لە فۆڕمێکی جیاوازدا. ئەم جۆرە تێڕوانینە بەتەواوەتیی لە دوا ڕۆمانی (بەختیار عەلی_ داریاس و لاشەکان) دا دەردەکەوێت. بەم پێوانەیە، هەموو ئەوەی، کە ڕویداوە، جگە لە وەهمێک هیچی تر نییە، تەنانەت شۆڕش و شۆڕشگێڕە نوێکانیش بەشێکن لەو دۆخە ناشیرینەی، کە لە وڵاتی ئێمەدا ڕودەدات.\nبەڵام بەدەر لەو بۆچوونانە، (17) ی شوبات توانیی واتایەکی تر بە خەباتی شەقام بدات و تا ئەندازەیەکی زۆریش ئەو ئەرکە سیاسییەی لەسەر شانی بوو بەجێیبگەیەنێت، بەدەر لە هەموو گوتارێکی سۆزداریی، (17) ی شوبات پێویستییەکی سیاسیی بوو، کە هەموو کۆمەڵگایەک لە ڕەوتی بەرەوپێشچوون و گەشەپێدانی پرۆسەی دیموکراتیدا پێویستیی زۆری بەم جۆرە ڕوداوانە هەیە. هەر بۆیە ناکرێت ئەو ڕوداوانە لە یەک ڕەهەندەوە سەیربکرێن، واتە نابێت ڕوداوەکان وەک وەهمێکی سۆزداریی دەربخرێن، یاخود وەک مامەڵەی بەرژەوەندیخوازانەی هەندێک ڕەوتی سیاسیی لێکدانەوەیان بۆ بکرێت، بەڵکو پێویستە وەک ساتەوەختێکی زیندوو و پڕ لە جوڵەی بزاوتی ناڕەزایی و یاخیبوونی جەماوەریی لە مێژووی نوێی کورددا مامەڵەی لەگەڵدا بکرێت.


نێچرڤان بارزانى ئه‌نجامدانى هه‌ردوو هه‌ڵبژاردنى په‌رله‌مانى عێراق و کوردستان دوو سه‌رکه‌وتنى گه‌وره بوون\nنێچیرڤان بارزانى سه‌رۆک وه‌زیرانى هه‌رێم له یادى شه‌هیدانى یه‌کى شووبات ووتارێکى پێشکه‌ش کردوو تیایدا ئاماژه‌ى به‌وه‌کرد که شه‌هیدانى یه‌کى شووبات بۆ هه‌میشه له دڵى هه‌موو کوردستانییه‌کدا هه‌ر به زیندوویى ده‌مێنێته‌وه و جارێکى دیکه سڵاو و دروودى نارد بۆ گیانى پاکى هه‌موو شه‌هیدانى یه‌کى شوبات و سه‌رى ڕێز و نه‌وازشى له‌به‌رده‌م گیانى پاکى ئه‌وان و سه‌رجه‌م شه‌هیدانى کوردستاندا، دانه‌واند.\nهه‌روه‌ها ئه‌نجامدانى هه‌ردوو هه‌ڵبژاردنى په‌رله‌مانى عێراق و کوردستان له ساڵى ڕابردووى به دوو سه‌رکه‌وتنى گه‌وره وه‌سف کرد که سه‌ره‌ڕاى سه‌ختى و قه‌یرانه‌کان به سه‌رکه‌وتوویى به ئه‌نجام گه‌یشت و شانازیییه‌کى دیکه‌ى بۆ هه‌رێمى کوردستان تۆمار کرد.\nده‌قى وتارى سه‌رۆک وه‌زیران:\nئاماده‌بووانى به‌ڕێز به‌یانیتان باش و هه‌موولایه‌کتان به‌خێر بێن ...\nبه‌خێرهاتنتان ده‌که‌م بۆ پازده‌هه‌مین ساڵیادى شه‌هیدانى یه‌کى شوبات. به‌خێرهاتنى نوێنه‌رانى وڵاتانى بیانى له هه‌رێمى کوردستان ده‌که‌م، هه‌موولایه‌کیان به‌خێربێن بۆ به‌شداریکردن له‌گه‌ڵ ئێمه له‌م ڕێوڕه‌سمه‌دا. شه‌هیدانى ئه‌و ڕۆژه ڕه‌ش و خه‌مناکه‌ى له‌لایه‌ن خه‌ڵکى کوردستانه‌وه به "کاره‌ساتى یه‌کى شوبات" ناسراوه.\nپازده ساڵ پێشتر وه‌ک ئه‌مڕۆ، ڕۆژى 1ى شوباتى ساڵى 2004، له هێرشێکى هاوکاتدا، هه‌ردوو باره‌گاى لقى دووى پارتى دیموکراتى کوردستان و مه‌ڵبه‌ندى سێى ڕێکخستنى یه‌کێتیى نیشتیمانیى کوردستان له هه‌ولێرى خۆشه‌ویستدا، کرانه ئامانجى دوو هێرشى تیرۆریستى و له ئه‌نجامدا 101 که‌س له سه‌رکرده و پێشمه‌رگه و خه‌باتگێێ و کادیران و هاووڵاتیانى هه‌رێمى کوردستان له هه‌ولێر شه‌هید بوون.\nلێره‌دا جارێکى تر ڕێز له گیانى پاکى یه‌ک به‌یه‌کى ئه‌و 101 شه‌هیده ده‌گرین و به‌بیریان ده‌هێنینه‌وه. هه‌روه‌ها ڕێز له خه‌باتى هه‌موو ئه‌و به‌رپرسانه‌ى حکوومه‌ت و پارتى و یه‌کێتى ده‌گرین که له‌و ڕۆژه‌دا شه‌هید کران. یه‌کى شوبات ئه‌و ڕۆژه‌یه که خوێنى 101 سه‌رکرده و پێشمه‌رگه و هاووڵاتیى دیکه‌ى ئه‌م وڵاته تێکه‌ڵى خاکى پیرۆزى کوردستان بوو. ڕۆژێک بوو که تیرۆریسته ڕه‌شبین و ڕه‌شبیره‌کان له یه‌ک کاتدا له هه‌ولێرى پایته‌ختى لێبوورده‌یى و میواندۆستى و ئایینپه‌روه‌ری، هه‌ردوو باره‌گاى سه‌ره‌کیى یه‌کێتیى نیشتمانیى کوردستان و پارتییان کرده ئامانج.\nئه‌و ڕۆژه که جه‌ژنى قوربان بوو، خه‌ڵکى هه‌ولێر ده‌سته ده‌سته ده‌هاتن و پیرۆزباییى جه‌ژنیان له کاربه‌ده‌ستانى حکوومه‌ته‌که‌یان و به‌رپرسه حیزبییه‌کانیان ده‌کرد. هه‌موو لایه‌ک دڵخۆش بوون و گه‌ردن ئازادییان له یه‌کتر ده‌کرد، به‌ڵام تیرۆریستان، خۆشیى جـه‌ژنى قوربان و هیچ خۆشییه‌ک به خه‌ڵکى کوردستان ڕه‌وا نابینن و وه‌ک کاره هه‌میشه ناشیرینه‌کانیان، ئه‌مجاره‌ش جه‌رگى ده‌یان دایکیان سووتاند و دڵى سه‌دان دۆست و هاوڕێ و که‌سوکارى ئه‌و شه‌هیدانه‌یان ئێشاند.\nئه‌مڕۆ ئێمه یادى ڕووداوێکى ئاسایى ناکه‌ینه‌وه، به‌ڵکو یادى تێکه‌ڵبوونى خوێنى پێشمه‌رگه و سه‌رکرده‌کانى پارتى دیموکراتی کوردستان و یه‌کێتیى نیشتمانیى کوردستان ده‌که‌ینه‌وه، که له ڕۆژه سه‌خته‌کاندا و بۆ پارێزگاریکردن له ده‌ستکه‌وته‌کانى گه‌لى کوردستان پێکه‌وه له یه‌ک سه‌نگه‌ردا بوون، تاکو له کۆتاییدا توانییان پێکه‌وه کوردستان سه‌ربخه‌ن.\nئێمه که له یه‌کى شوباتدا زۆر هاوکار و هاوخه‌بات و ئازیز و خۆشه‌ویستمان له‌ده‌ست دا، هه‌موومان له ناخى دڵه‌وه به‌و کاره‌ساته دڵته‌زێنه هه‌ژاین. له هه‌مان کاتدا ئه‌و ڕاستییه‌ش جارێکى دیکه که‌وته‌وه به‌رچاوى هه‌موومان که دوژمنان هیچ جیاوازییه‌کمان له‌نێواندا ناکه‌ن و له‌یه‌ک کاتدا دوژمنایه‌تیى هه‌موومان ده‌که‌ن، بۆیه له‌م ڕۆژه‌دا ده‌بێ ئێمه به‌بیرخۆمان بهێنینه‌وه که ده‌بێ ئێمه‌ش یه‌کگرتوو بین و هه‌میشه یه‌کگرتووییى خۆمان له پرۆسه و پرسه نیشتمانییه‌کاندا هه‌موولایه‌که‌مان به‌یه‌که‌وه بیپارێزین.\nبزووتنه‌وه‌ى ڕزگاریخوازى کوردستان و سه‌رکرده‌کانى له کوردستانى عێراق، هه‌میشه ئامانجى توندڕه‌وان و تیرۆریستان بوون. له‌گه‌ڵ ئه‌وه‌شدا بزووتنه‌وه‌ى ڕزگاریخوازى کوردستان هیچ کاتێک په‌ناى نه‌بردووه‌ته به‌ر تیرۆر و هه‌میشه له به‌ره‌ى به‌ره‌نگاربوونه‌وه‌ى تیرۆردا بووه.\nشۆڕشى کوردستان له‌پێناو گه‌یشتنى گه‌لى کوردستان بووه به ئامانجه‌کانى له‌سه‌ر خاکى خۆی، بۆیه هێرش و ده‌ستدرێژى و تیرۆر، کارى گه‌لى کوردستان نه‌بووه، به‌ڵکو به‌رگریکردن و ئازادیخوازى له‌سه‌ر خاکه‌که‌ی، ڕێگه‌ى خه‌باتى به‌رده‌وامى شۆڕشگێڕانى ئه‌م وڵاته بووه. له‌به‌رئه‌وه پاراستن و مانه‌وه‌ى پێکه‌وه‌ژیان و لێبوورده‌یى له کوردستان، ڕێگرێکى گه‌وره بووه له فراوانبوونى مه‌ترسیى تیرۆر و هزرى توندڕه‌وى له ناوچه‌که‌دا.\nئه‌م تایبه‌تمه‌ندییه و ڕۆڵى گه‌لى کوردستان و بزووتنه‌وه سیاسییه‌که‌ى و حکوومه‌تى هه‌رێمى کوردستان، هه‌روه‌ها ڕۆڵى پێشمه‌رگه له به‌ره‌نگاربوونه‌وه‌ى تیرۆر و ڕێگرتن له توندڕه‌وى و تیرۆر، زیاتر له هه‌موو کاتێک، له کاتى به‌ره‌نگاربوونه‌وه‌ى داعشدا بۆ جیهان به ڕوونى و گه‌وره‌یى ده‌رکه‌وت.\nئێمه له کوردستان ئه‌مڕۆ له هه‌موو کاتێک زیاتر شانازى به بنه‌ماکانى فره‌یى و لێبورده‌یى و پێکه‌وه‌ژیانى ئایینى و نه‌ته‌وه‌یى ده‌که‌ین و سوورین له‌سه‌ر زیاتر به‌هێزکردنیان، چونکه ئه‌وه بووه‌ته به‌شێک له کولتوورى گه‌لى کوردستان و له باوک و باپیرانمانه‌وه بۆ ئێمه ماوه‌ته‌وه. به شانازییه‌وه هه‌ر ئه‌مه‌ش به‌شێکه له پرۆگرامى په‌روه‌رده و خوێندن له وڵاته‌که‌ماندا.\nله کاتێکدا داعش گه‌وره‌ترین و دڕنده‌ترین جینۆسایدى به‌رامبه‌ر خوشک و برا ئێزدییه‌کانمان ئه‌نجام دا و حکوومه‌تى عێراق له‌و کاته‌دا بودجه‌ى هه‌رێمى کوردستان و مووچه‌ى فه‌رمانبه‌رانى هه‌رێمى کوردستانى بڕیبوو، جێگه‌ى شانازییه خه‌ڵکى هه‌رێمى کوردستان به‌وپه‌ڕى به‌رپرسیارێتیى مرۆڤانه‌وه، پێشوازى له زیاتر له دوو ملیۆن ئاواره و په‌نابه‌ر کرد به‌بێ ئه‌وه‌ى به درێژاییى مانه‌وه‌یان له هه‌رێمى کوردستان هیچ ڕووداوێکى توندوتیژى به‌رامبه‌ر ئه‌و ئاواره و په‌نابه‌رانه تۆمار بکرێت.\nداعش به‌شێکى زۆرى عێراق و سووریا و ناوچه‌ى دیکه‌ى وێران کرد، مه‌ترسییه‌کى زۆرى بۆ سه‌ر بنه‌ماکانى ئازادیى ژیان و ئاسایشى جیهان دروست کرد. ڕاسته ئێستا هه‌بوون و مه‌ترسیى داعش که‌م بووه‌ته‌وه، به‌ڵام ده‌بێ ئه‌وه بزانین که له‌ناو نه‌چووه، له‌به‌ر ئه‌وه‌ش ده‌بێ هاوپه‌یمانیى دژى داعش و کۆمه‌ڵگه‌ى نێوده‌وڵه‌تى ئێستاش حیسابێکى سه‌ربازى و ئه‌منیى جددى بۆ ئه‌و مه‌ترسییه بکه‌ن، هه‌روه‌ها ده‌بێ له‌ڕووى هزرییشه‌وه، به به‌رنامه و ستراتیژێکى ڕوونه‌وه، ڕووبه‌ڕووى تیرۆر و بیرى تیرۆر ببینه‌وه.\nبه‌رده‌وامبوونى جموجوڵ و هێرشه‌کانى داعش له ناوچه ناکۆکى له‌سه‌ره‌کان و چه‌ند پارێزگایه‌کى دیکه‌ى عێراق بۆ هه‌موو لایه‌کمان ئاشکرایه و مایه‌ى مه‌ترسییه‌کى جددیه بۆ ئاسایشى عێراق به‌گشتی. ئه‌گه‌ر به جددى ڕێگه‌ى لێنه‌گیرێت، مه‌ترسیى زیاتر و فراوانتربوونى هه‌یه.\nپێشمه‌رگه قاره‌مانه‌کانى کوردستان به 1726 شه‌هید و 42 بێسه‌روشوێن و 10 هه‌زار و 720 بریندار، به ئیراده‌یه‌کى گه‌وره و به چه‌ک و توانایه‌کى یه‌کجار زۆر که‌م، هێزێکى هه‌ره سه‌ره‌کیى به‌ره‌نگاربوونه‌وه‌ى تیرۆر بوو. هه‌ر له‌م بۆنه‌یه‌دا یادى ئه‌و شه‌هیدانه به‌رز ڕاده‌گرین و له به‌رامبه‌ر ڕۆحى گه‌وره‌ى ئه‌و شه‌هیدانه سه‌رى ڕێز و نه‌وازش داده‌نه‌وێنین. ئێستاش پێویسته ستراتیژێکى تازه‌ى هاوبه‌ش بۆ به‌ره‌نگاربوونه‌وه‌ی، له‌لایه‌ن هاوپه‌یمانیى دژى داعشه‌وه به به‌شداریى پێشمه‌رگه و هێزه‌کانى ترى عێراقى دابنرێت.\nله هه‌مان کاتدا ده‌بێ دابینکردنى مافى هه‌موو گه‌لان و پێکهاته‌کان به شێوه‌یه‌کى یه‌کسان و بڵاوکردنه‌وه‌ى بنه‌ماکانى پێکه‌وه‌ژیانى ئاشتیانه و به‌ره‌نگاربوونه‌وه‌ى توندڕه‌وه‌ى به شێوه‌یه‌کى سیستماتیک و په‌روه‌رده‌یى و یاسایی، بکرێنه بنه‌ماى ستراتیژێکى درێژمه‌وداى به‌ره‌نگاربوونه‌وه‌ى تیرۆر له هه‌موو عێراق و ناوچه‌که‌دا، ئه‌مه‌ش بۆ ئه‌وه‌ى ئاسایش و دیموکراسیى جیهان پارێزراو بن.\nپێشمه‌رگه‌ى کوردستان که بۆ یه‌که‌مجار هێرشه‌کانى تیرۆرى له‌سه‌ر زه‌وى وه‌ستاند و له شنگال و مه‌خموور و له که‌رکووک و گه‌رمیان به هاوکاریى هاوپه‌یمانیى نێوده‌وڵه‌تى داعشى تێکشکاند، ئێستاش ئاماده‌یه هه‌موو هاوکارییه‌کى هێزه‌کانى عێراق و هاوپه‌یمانانیى نێوده‌وڵه‌تى بکات له‌پێناو نه‌هێشتنى هه‌بوون و مه‌ترسیى تیرۆرستان له عێراقدا به‌ته‌واوی. زه‌مینه‌ى ئه‌و هاوکارییه‌ش ئێستا له هه‌موو کات باشتره، به‌تایبه‌تى که ئێستا که‌شێکى باشى ئه‌رێنى له‌نێوان حکوومه‌تى هه‌رێمى کوردستان و حکوومه‌تى فیدرالیى عێراقدا هه‌یه.\nهه‌روه‌ها ده‌مه‌وێ لێره‌دا ڕایبگه‌یه‌نم که ئێستا خۆشبه‌ختانه لێکگه‌یشتنێکى باش له‌گه‌ڵ سه‌رۆک وه‌زیران به‌ڕێز د. عادل عه‌بدولمه‌هدى هه‌یه له‌پێناو چاره‌سه‌رکردنى هه‌موو ئه‌و کێشانه‌ی که له نێوان هه‌رێمى کوردستان و به‌غدا هه‌یه.\nئێمه ئه‌و هاوکاریکردنه زۆر به گرنگ ده‌بینین له‌پێناو نه‌هێشتنى هه‌بوون و مه‌ترسیى داعش به‌ته‌واوی، چونکه داعش و هاوشێوه‌کانی، سوود له ناکۆکى و کێشه‌کانى نێوان به‌غدا و هه‌ولێر ده‌بینن، له‌به‌رئه‌وه‌ش به‌هێزکردنى هاوکاریى نێوان هه‌ولێر و به‌غدا و چاره‌سه‌رکردنى هه‌موو کێشه‌کان، له‌و بواره‌شدا له‌لایه‌ن حکوومه‌تى هه‌رێمى کوردستانه‌وه زۆر به گرنگ سه‌یر ده‌کرێت.\nوێڕاى ئه‌و شه‌ڕه‌ى به‌سه‌ر هه‌رێمى کوردستاندا سه‌پێنرا و سه‌ره‌ڕاى هه‌موو ئه‌و قه‌یران و سه‌ختییانه‌ى بۆ هه‌رێمى کوردستان دروست کران، خه‌ڵکى هه‌رێمى کوردستان توانیان دوو هه‌ڵبژاردن له ساڵى ڕابردوو به سه‌رکه‌وتوویى ئه‌نجام بده‌ن ئه‌وانیش هه‌ڵبژاردنى په‌رله‌مانى عێراق و هه‌ڵبژاردنى هه‌رێمى کوردستان بوون. به ڕاستى ئه‌نجامدانى دوو هه‌ڵبژاردن به‌و ئارامییه له‌و بارودۆخه‌دا جێگه‌ى شانازیى ئێمه‌یه، جێگه‌ى شانازیى هاووڵاتیانى هه‌رێمى کوردستانه.\nئێمه له هه‌رێمى کوردستان هه‌موو کاره‌سات و شانازییه‌کانمان پێکه‌وه بوونه. ئه‌مڕۆ که یادى یه‌کى شوبات ده‌که‌ینه‌وه، پێش هه‌موو شتێک ده‌بینین که خوێنى به‌رپرس و کادیرانى هه‌ردوو پارتى سه‌ره‌کیى هه‌رێمى کوردستان، پارتى دیموکراتى کوردستان و یه‌کێتیى نیشتمانیى کوردستان پێکه‌وه ڕژاوه، له‌به‌ر ئه‌وه‌ش ئه‌مڕۆ و هه‌موو کاتێکیش، ده‌بێت پارتى و یه‌کێتى پێکه‌وه کار بکه‌ن و چاره‌سه‌ر بۆ پرسه جیاجیاکان بدۆزنه‌وه. کاتى ئه‌وه‌یه پارتى و یه‌کێتى و حیزبه‌کانى دیکه‌ش له هه‌رێمى کوردستان، پێکه‌وه له پرس و پرۆسه سیاسییه‌کاندا کار بکه‌ن و لێکگه‌یشتنیان زیاد بکه‌ن له‌سه‌ر ئاستى هه‌رێمى کوردستان و عێراق، بۆ ئه‌وه‌ى حکوومه‌ت و ئیداره‌ى داهاتووى هه‌رێمى کوردستان به شێوه‌یه‌کى هاوبه‌ش و به‌بێ کێشه به‌ڕێوه ببه‌ین و هێز بده‌ینه چاره‌سه‌رى هه‌موو ئه‌و کێشانه‌ى که له هه‌رێمى کوردستاندا هه‌بووه.\nله کۆتاییدا، جارێکى دیکه سڵاو و دروود بۆ گیانى پاکى هه‌موو شه‌هیدانى یه‌کى شوبات ده‌نێرین و سه‌رى ڕێز و نه‌وازش له‌به‌رده‌م گیانى پاکى ئه‌وان و ته‌واوى شه‌هیدانى کوردستاندا، داده‌نه‌وێنین.\nیادى ئه‌و ئازیزانه بۆ هه‌میشه له دڵى هه‌موو کوردستانییه‌کدا هه‌ر به زیندوویى ده‌مێنێته‌وه. یه‌کى شوبات سیمبۆلێکى دیکه‌ى ئه‌و کاره‌سات و نه‌هامه‌تیانه‌یه که به درێژاییى مێژوو به‌سه‌ر گه‌لى کوردستاندا هاتوون، به‌ڵام هه‌میشه ئیراده‌ى گه‌لى کوردستان بۆ مانه‌وه، بۆ ژیان، له هه‌موو هێرش و تیرۆر و دوژمنکارییه‌ک به‌هێزتر بووه و هه‌میشه دواى هه‌ر که‌وتنێک، به‌هێزێکى زۆر گه‌وره‌ته‌ره‌وه هه‌ڵساوه‌ته‌وه.\nنه‌مرى بۆ شه‌هیدان و سه‌رکه‌وتن و سه‌رفرازى بۆ که‌سوکارى سه‌ربه‌رزیان.\nئێوه‌ش هه‌موو لایه‌کتان دووباره به‌خێر بێن بۆ ئه‌م ڕێوڕه‌سمه و زۆر سوپاس.


۳ ڕۆژی تر مۆبایلی ئێڵجی ڤی ۳۰ نمایشدەکرێت – کەی ئای تی ئێن\nبابەتی گرینگ 28, ئاب 2017\n۳ ڕۆژی تر مۆبایلی ئێڵجی ڤی ۳۰ نمایشدەکرێت\nتەنها چەند ڕۆژێکی ماوە دوایین مۆبایلی ئاستبەرزی ئێڵ جی لە زنجیرەی ڤی ناسراو بە ڤی ۳۰ نمایشبکرێت. وێنەیەکی دزەپێکراو پێش نمایشکردنی مۆبایلەکە بڵاوکراوەتەوە، کە وێنەیەکی مۆبایلەکەیە و دەتوانرێ وەک بەختێکی باش سەیر بکرێت بۆ بینینی مۆبایلەکە پێش نمایشکردنی.\nلە بەرواری ٨/۳۱ مۆبایلە نوێیەکە نمایشدەکرێت.\nئەم وێنەیە لە پێگەی Weiboی چینی چەند ڕۆژێک پێش ئێستا بڵاوبۆوە، ئەوە پشتڕاست دەکاتەوە کە ئێڵجی ڤی ٣٠ خاوەنی ڕوونمایەکی درێژکراوەیی ١٨:٩ دەبێت لەگەڵ تەکنەلۆژیای FullVision، هەروەها دیزاینی مۆبایلەکەش لە شێوازی دیزاینی ئێڵجی جی ٦ دەچێت. کۆمپانیاکەی باشوری کۆریا ئەوەی پشتڕاست کردەوە قەبارەی ڕوونمای مۆبایلەکە ٦ ئینچ دەبێت بە تەکنەلۆژیای FullVision لە جۆری OLED، بە ڕوونی ٢٨٨٠ بە ١٤٤٠.\nوێنە دزەپێکراوەکە ئەوەش دەردەخات کە ڤی ٣٠ ڕوونمای دووەمی نابێت وەک لە نەوەکانی پێشووتری ئەم زنجیرە هەبوو، وا پێشبینی دەکرێت شریتێکی هەبێت لە لای چەپی ڕوونمای مۆبایلەکە، بچووک دەکرێتەوە و وریاکەرەوە گرنگەکان و بەرنامە زۆر بەکارهێنراوەکانت پێ پێشاندەدات.\nهەروەها دەرچەی USB مۆبایلەکە لە جۆری USB Type-C دەبێت لە خوارەوەی مۆبایلەکە لەگەڵ بڵندگۆیەک لە تەنیشتی. تەنها ٣ ڕۆژ ماوە بۆ نمایشکردنی مۆبایلەکە بە فەرمی.\nتاگەکان ئێڵجی ڤی ۳۰


بیرەوەریی و ئەگەرەکانی تەواوەتی لە گێڕانەوەدا » KadirShorsh\n« تاوانبارێکی ئەنفال لە وڵاتی هۆڵاند مرد بێئەوەی بەرەوڕووی دادوەری ببێتەوە | کۆمەڵێ ڕێکخراوی مافی مرۆڤ و جینۆساید دژی سازکردنی ڤێستیڤاڵی ساڵانە بۆ سەرۆکجاشی تاوانبار مەلا عوزێر دەوەستنەوە »\nلەڕووی مێژووییەوە بیرەوەریی کە وەکو لقێکی ئەدەبی سەیری دەکرێت بە دینی کریستیانی دەبەسترێتەوە و دەگوترێت یەکەم بیرەوەری کتێبی دانپێنانە، کە لەلایەن قەشەی کرستیان ئۆگوستین Augustin(یا ئۆغستینۆس کە بەزمانی عەرەبیش هەیە) لەنێوان ساڵانی ٣٩٧-٣٩٨ پاش زایین نووسراوەتەوە. دوای ئەوە گێڕانەوە ئایینییەکان نووسراونەتەوە و نووسینیان لەسەرکراوە. لەهاتنی سەردەمی ڕۆشنگەریدا لەگەڵ گەشەسەندنی بیروهزری سیکولاریدا لەبارێکدا توێژێک لە ڕۆشنبیرانی ئەو سەردەمە گرنگی بە هۆشمەندیی مرۆڤ دەدەن و ڕەخنە لە تێگەیشتنە دۆگمی و ئایینییەکان دەگرن، لە قاوغی کۆنەپارێزیی و ناهۆشمەندی چەقگرتوو دەردەچن، کەلەلایەن خۆیەوە کاریگەری لەسەر تێگەیشتنی کەسەکان لە گێڕانەوەی ڕابردوودا دەنوێنێت….\nبیرەوەریی خود دەکرێ بە جۆری جیاواز بخرێتەڕوو یا سوودی لێوەربگیرێت، بەجۆرێک لەنێوان نووسین لەشێوازی ڕۆمانەوە تاکو ئامۆژگاری، ڕێپیشاندانی ڕێچکەی ژیان یا بەدەکومێنتکردنی ڕووداودا جووڵە بکات. لە نووسینەوەی بیرەوەرییدا نووسەر خۆی بڕیاردەرە لەوەی دەقەکە گرنگیی بەچ لایەنێکی ژیان یا بە چ بوارێک دەدات. لایەنە ئەدەبی و کەلتوریەکان، کۆمەڵایەتی و پەروەردەییەکان، ئایینیەکان یا مێژوویی و سیاسیەکان، هەر بوارێک لەم بوارانە دەکرێ گرنگی تایبەتیان پێبدرێت. هەروەها نووسەر خۆی بڕیاردەرە لەوەی چ ڕۆڵێک بەخۆی دەدات، ئایا نیازی ئەوەیە ڕۆڵی خۆی لە ڕووداوەکاندا بخاتەڕوو، یا ئەزموونی ژیانی خۆی لە بۆتەی گێڕانەوەیەکی ئامۆژگاریئامێزدا بخاتەڕوو، یا ڕاستییەکان لە سەردەمێکی دیاریکراودا بخاتەڕوو، یا گوزارشتێکی ئەدەبیانەی بەسەرهاتەکانە بێئەوەی هێندە جەخت لەسەر خاڵە ورووژێنەرەکان و دیباتئامێزەکان بکاتەوە، وەکو نووسینی بیرەوەریی بەگوزارشتی پەخشاناویی و زمانی پاراوەوە بێگومان سەرنجڕاکێشە و خوێندنەوەی بۆ گەلێ لە خوێنەران بەچێژە. دەکرێ لای نووسەر گرنگبێت لە خود و تێپەرینی کەسایەتی خود وەکو پرۆسەیەک بەقۆناغە جیاجیاکاندا لەدیدێکی دەرونی تایبەتەوە قووڵبێتەوە و بدوێت، لەلایەنی ئەزموون و تاقیکردنەوە ئینتیم (تایبەت و کەسیی) intimate و کەسییەکانەوە قووڵبێتەوە، کە تیایدا دانپێنان و پەشیمانی، خۆشەویستی و کردارە تایبەتە ئینتیمەکان، کێشە دەروونیەکان دەکرێ گرنگیان پێبدرێت، وەکو بۆنمونە قووڵبوونەوەی فەیلەسوف و کۆمەڵناس ڕۆسۆ Rousseau کە بەجۆرێکی بێهاوتا لەسەردەمی خۆی لە بابەت و کێشە دەروونی و کەسییەکان لەبەرڕۆشنایی ئازادیی سروشتی مرۆڤ لەسایەی مەرج و سنورەکانی ئایین و کۆمەڵگەدا قووڵدەبێتەوە، بەجۆرێک کەوا تا ئەمڕۆ جێگەی سەرنجی شارەزایانە. ئەگەر نووسینەوەی بیرەوەریی جەخت لەسەر ژیانی تایبەتی کەس و بابەتە ئینتیم و دەروونی و کەسییەکان بکاتەوە، لەمبارەدا بیرەوەریی گێرانەیەکی کەسیی تایبەتە لە جیهانی تایبەتی خوددا، گرنگی بە ئەزموونی خود لەژیاندا دەدات کە تەنها ئەو کەسە خۆی لێیان ئاگادارە و بۆ خوێنەریان یاداشت دەکات. نووسەر خۆی سەرپشکە لەوەی تاچەند لە نهێنی ژیانی تایبەتی خۆی قووڵدەبێتەوە و یاداشتیان دەکات. بەڵام ئەگەر مەبەست لە نووسینی بیرەوەریی خستنەڕووی ڕاستیەکان سەبارەت بە ڕووداوەکانی نێو کۆمەڵگە بێت، ئەوا مەرج و داواکارییەکان زیاترن. لەمبارەدا دەکرێ نووسەر هەوڵی جۆرێک لە بەدەکومێنتکردنی ڕووداوەکان بدات، ئەوەش مەرجەکانی بێلایەنی لە گوزارشتدا لەدیدی جیاوازەوە دەخوازێ کە کاریکی ئاسان نییە. بۆنمونە خوێندنەوەی بیرەوەریەک یا چەند بیرەوەریەک یەکسان نییە بە زانینی ڕاستیەکانی ڕابردوو وەکو خۆی. تێگەیشتن لە ڕاستییەکان کارێکی سەختە، چونکە لەناکۆکیەکاندا مرۆڤەکان دەکرێ تێگەیشتنی جیاوازیان لەسەر ڕووداوێک کە خۆیان ڕاستەوخۆ بەشداریان تێدا کردووە، هەبێت.\nبوونی بیرەوەریی یا مێژووی ژیان بێگومان گرنگە چونکە بەردەوامی ژیان پێویستی بەگەڕانەوە بۆ دواوە هەیە، گرێکوێرە کۆمەڵایەتیەکان لە گەلێ باردا دەگەڕێنەوە دواوە بۆ دەستکەوتنی وەڵامی ئارێشەکان. زانینی ڕاستییەکان هەمیشە بە جۆرێک لە دەستکەوتنی وەڵامی هەندێ پرسیاری بێوەڵام دەبیندرێن، دەکرێ وەکو هەنگاوی بەرەوپێشەوەچوون ببیندرێن و وەکو داینەمۆی بەردەوامیی خۆیان بنوێنن. بەڵام ئەگەر بەچاوی ڕەخنە سەیری بیرەوەری و مێژووی ژیان بکەین دەکرێ بیرەوەری یا مێژووی ژیانی کەسایەتیەکی ناودار شێواندنی ڕاستیەکان بن و لەبارێکدا گەیاندنی گێرانەوەکان نادروست بن. پەیدابوونی گرنگیی و واتاداریی ئارەزوو و بەرژەوەندییەکان گرنگبوونی گێڕانەوەیان وەپێشخستووە، وە لەگەڵ دەرکەوتنی نووسینەوەی بیرەوەریەکانەوە دیاردەی بەکارهێنانی گێڕانەوە بەپێی ئارەزوو و بەرژەوەندیەکان کەم یا زۆر هەبووە. لەکۆندا لەزۆربەی بارەکاندا گێرانەوەکان لەلایەن کەسانی خاوەن دەسەڵات یا دەسەڵاتی سەرکەتوو و براوەوە بووە، بۆیە گێرانەوەکان بەپێی ئارەزووکانی دەسەڵاتدار یا لەبەرژەوەندیی لایەنی باڵادەستدا نووسراونەتەوە یا هەڵبەستراون. بێگومان زاڵیی ئەم جۆرە نووسینەوە و گێرانەوەیە کاریگەریی لەسەر ڕەوتی ژیانی کۆمەڵگەدا هەبووە، بەهەمانشێوە کاریگەریی لەسەر جۆری تێگەیشتنمان بۆ مێژوو و ڕووداوەکان نواندووە. ڕەوتی دژ بە گێڕانەوە زاڵ و باوەکان لەشێوی جۆراوجۆر سەریان هەڵداوە بۆنمونە دامەزارندنی لێکسیکۆنی ئەلتەرناتیڤ لەلایەن گروپێکی چەپەوە لەبەرئەوەیە کەوا ئەوان پێیانوایە دەبێ کۆمەڵگە لەم گێرانەوە ساختە و نادروستە دوورکەوێتەوە کە لەبەرژەوەندی لایەنی براوە، یا دەسەڵاتداران و سەرمایەداری نووسراونەتەوە، بۆیە پێویستە گێڕانەوە دروست و ڕەخنەگرەکان لەشوێنیاندا دابندرێن. پێویستە سەرنجی ئەوە بدەین کە ئەگەر شێواندنی ڕاستیی ڕووداو و بەسەرهاتەکان لە بیرەوەرییدا یەکسەرە بن، لە مێژووی ژیاندا دووسەرەن، وەکو لە بیرەوەریی خوددا نووسەر ڕاستەوخۆ گێڕانەوەکە دەگەیەنێت، ئەگەر هەڵبەستن و شێواندن لە گێڕانەوەکەدا هەبێت ڕاستەوخۆ لەلایەن نووسەرەوە ئەنجام دەدرێت. بەڵام لە مێژووی ژیانی کەسێکدا کە ڕووداو و بەسەرهاتەکان بۆ نووسەرێک دەگێڕێتەوە، ئەگەر کەسەکە بەمەبەست یا بێ مەبەست بەسەرهاتێک بشێوێنێ، ئەوا دەکرێ لەلایەن نووسەریشەوە بەشێوەیەک لەشێوەکان شێواندن و هەڵبەستن ڕووبدات. هەروەها ئەگەر لە نووسینەوەی مێژووی ژیاندا پشت بەسەرچاوەی لایەنگر و سۆزدارانە ببەسترێت، بەهەمانشێوە ئەگەری شێواندن و هەڵبەستن زۆرن.\nلەلایەکیتر پێویستە ئاگاداری ئەو ڕاستیە بین کەوا ڕووداوەکان لەگەڵ هەڵکشانی تەمەندا بیرکەوتنەوەیان سەختتر دەبێت، وردەکارییەکان گرنگیان کەمتر دەبێت، وە زیاتر چەقی بابەت بەگرنگیی دەمێننەوە کە تەمەنی ئەویش پەیوەستداردەبێ بە توانای ئەوانەی دەیگێڕنەوە یا دەکرێ بیگێڕنەوە. بیرەوەری لەمبارەدا وەکو بەردێکی گڵسپی وایە کە لەگەڵ بارانی ساڵاندا دادەڕووشێت، وردە وردە توانا و ڕەنگ و ڕوخساری دەگۆرێت. بۆیە گێڕانەوە جگەلە شێواندنی بەمەبەست، سروشتیانە بەرەوڕووی کێشەی بیرچوونەوەش دەبێتەوە.\nگەڕانەوەی مرۆڤ بۆ دواوە و هەوڵدان بۆ ژیاندنەوەی ڕووداو و بەسەرهاتەکانی سەردەمانی زوو، دەخوازێ مرۆڤ لە ژینگەی بارگاوی و بەهاهەڵگری ئێستایدا لە باری پێگەیووییدا کۆچێکی پێچەوانەیی خێرا بەرەودواوە بکات و لە ڕووداوەکانی ڕابردوو بەپێی توانای بیرکەوتنەوەی بڕوانێت. ئەو کەسە دەمێکە لە سەردەمی زوودا بەرەو سەرووی تەمەنی ژیان ڕۆیشتووە، ئەو مرۆڤە چیتر نە ئەو کەسایەتیەیە و نە خاوەنی هەمان بیرکردنەوەی ئەو سەردەمەیە یا دەکرێ بڵێین زۆر لە بیرکردنەوەکان و لێکدانەوەکانی سەردەمی پێشووی جێهێشتووە. بەڵام ئایا مرۆڤ توانای هەیە هەموو تێگەیشتن و لێکدانەوەکانی ئێستا وەکو جلێک دابکەنێت و فڕێیاندا، بگەڕێتەوە دواوە و هەمان جلی ئەوسا بکاتەوەبەر و بەهەمان بیرکردنەوەی بێئاگا و سنورداری ئەوسا بدوێ و سەیرکات؟ بیروهزری گەشەسەندوو و پێگەیشتووی مرۆڤ دەتوانێ هەوڵدات لەژینگەی ئێستای دەرچێت، بچێتەنێو چوارچێوەی ژینگەی بەسەرچووی ڕابردوو و هەوڵدات بەدیدی ئەوساوە سەیرکات و بگێڕێتەوە، کێشەکە ئەوەیە ئەو خودەی ئێستا ئەو خودەی ئەوسا نییە، بەڵکو خودێکە بەئەزموونەکاندا تێپەڕیووە و ئامانجەکان دەناسێت. لەلایەکیتر تاچەند دڵنیایی لە جۆری تێگەیشتن و بیرکردنەوەی ئەوسا هەیە؟ دڵنیایی تەواو سەختە بەدڵنیاییەوە هەبێت. وەکو بیرکەوتنەوەی تەواو بەهەمانشێوە سەختە. جگەلەوە بەناچاری دەبێ دەست بەهۆنینەوەی لایەنە ناڕوونەکان بکات کە هەرگیز ناتوانێ دڵنیایی بێخەوش لەبارەیانەوە بداتەدەست. چونکە سەختە بتوانین ڕووداوەکانمان بەتەواوی لەبیر بێت و بەتەواویی لەبیرمان بێت ئەوسا کتومت چۆنمان بیرکردۆتەوە. دۆرتە بێنتسن پێیوایە ژیاندنەوەی ڕووداوێک واتای ئەوە ناگەیەنێ کە ئێمە ڕووداوەکانی ڕابردوومان وەکو خۆی تەواو لەبیرە. لەگەڵ بار و ئاستی چۆنایەتی ژیاندنەوەشدا بیرەوەریی تاڕادەیەکی زۆر بەیەکەوەنان و دروستکردنەوەیە reconstruction کە بارگاوییە بە باری ئێستامان و لێکدانەوەکانمان کە ئێمە ئەمڕۆ دەیخەینەسەر ڕابردوو.\nبەکورتی نووسینەوەی بیرەوەریی بۆ سەدەکانی دوای زایین دەگەڕێتەوە، لەگەڵ تێپەڕبوونی ئیپۆکەکاندا گەشەیکردووە و هۆریزۆنتی بەرفراوانتر بووە. لەسەردەمی ڕۆشنگەرییدا گەشەی چۆنایەتی بەخۆیەوەی بینی، بەڵام کەوتەبەر ڕەخنەی بابەتیانەی تاوتوێکراو، چون بیرەوەریی بەهاهەڵگرە و دیدی کەسێک بڵاودەکاتەوە کە دەکرێ لەگەڵ ڕاستیی و دروستیی ڕووداودا تەبا نەبێت، هەروەها توانای لەگەیاندنی واقیعی ڕووداوەکاندا سنوردارە. بەڵام بیرەوەریی واتای خۆی بۆ مرۆڤ و کۆمەڵگە هەرچۆنیبێ پاراست. لەدیدی سەردەمیانەی ئێستاماندا نووسەر خۆی بڕیاردەرەلەوەی چ ڕۆڵێک بەخۆی دەدات، هەروەها گرنگیی تایبەت بە چ بوارێکی ژیان دەدات. بێگومان بیرەوەریی خود یا مێژووی ژیان بۆ ئاشناکردنمان بەڕابردوو گرنگن، وەکو وەڵامی گەلێ پرسیاری بێوەڵاممان دەکرێ دەستکەوێت و جۆرێک لە بەیەکگەیشتنەوە لەنێوان ئێستا و ڕابردوو لە هەست و هزرماندا بەدەستبهێنین. دەکرێ تەبایی یا ناتەبایی لەگەڵ گێڕانەوەکانی بیرەوەرییدا هەبن، هەروەها ئاساییە گێرانەوە هەموو زانیاریەکان نەگرێتەخۆی. لەگەڵ ئەوەی نووسەر خۆی بڕیاردەرە لەوەی چۆن دەیەوێ ڕووداوەکان بۆ خوێنەر یاداشت بکات، مەرج و داواکاریی تەواوەتی لە گێڕانەوەی بێلایەندا هەن، چونکە لەلایەن خوێنەرەوە چاوەڕوانی ڕاستگۆیی و دروستیی لە گێڕانەوەی بەسەرهاتەکان لە نووسەر دەکرێت. گێڕانەوەی بەسەرهاتەکانی ڕابردوو، زیندکردنەوەی بەسەرهاتەکانی ڕابردووە، وە بەپێی دید و تێگەیشتنی ئێستامان ژیانی دەخەینەوە بەر. بۆیە بێلایەنی لە گێڕانەوەدا بەواتای هەوڵدان لە خۆدەربازکردن لە هەست، بار و مۆرک و بەرژەوەندییەکان لە گەیاندنی گێڕانەوەدا سەختە. بیرکەوتنەوەی ڕووداوەکانی ڕابردوو هەمیشە بەرەوڕووی چەند بەربەستێک دەبنەوە وەکو تەمەنی بەسەرچووی ڕووداو، لەبیرکردنی هەندێ یا کۆمەڵێ لە پەزڵەکانی ڕووداو، بێئاگایی لەبەشێک یا هەندێک لە لایەنەکانی ڕووداو، نەبوونی زانیاریی تەواو، هەروەها ئەگەرەکانی شێواندنی بەئاگا یا بێئاگا کراوەن. ئەگەر گێڕانەوە نەتواندرێت بسەڵمێندرێت، واتە گوزارشتی ڕووداو لەلایەن کەسانی دیکەوە پەنجە نەخەنەسەر هەمان ناوەڕۆک و ئەنجام، ئەوا ئێمە نازانین گێڕانەوەکە تاچەند لە حەقیقەت و ڕاستیی ڕووداوەکانەوە نزیکە یا دوورە. وەکو گێڕانەوە مێژووییەکان کە لەسەردەمێکی تایبەت دەدوێن و تاکوتەنهان دەچنە ئەم چوارچێوەیە. لەمێژووی نوێدا سەڵماندنی بوون و ئەنجامی ڕووداوەکان پێویستیان بەجۆرێک لەپشتڕاستکردنەوە هەیە، تاکو بتواندرێ پشتیان پێبەسترێت. دیارە بەهۆی زۆربوونی گێرانەوە لەبۆتەی بیرەوەریی یا مێژووی ژیاندا، بەیەکچواندن و بەراوردکردنی دەقەکان سەبارەت بە ئەگەری بوون و ڕاستیی ڕووداوەکان ئاسانترە وەک لە پێشوو.


پارتى بایکۆتکردنى هەڵبژاردنى پەرلەمانى عێراقى لەناوچە کێشەلەسەرەکان راگەیاند\nپارتى دیموکراتى کوردستان بایکۆتکردنى پرۆسەى هەڵبژاردنى پەرلەمانى عێراقى لە کەرکوک و ناوچە کێشەلەسەرەکان راگەیاند، ئەوەش لەکاتێکدایە بریاربوو لەگەڵ یەکێتى دا بەلیستێکى هاوبەش لەو ناوچانە بەشدارى پرۆسەکە بکەن.\nئەنجومەنى سەرکردایەتى کەرکوک/ گەرمیانى پارتى، لەراگەیاندراوێکدا کە وێنەیەکى دەست دەنگى ئەمەریکا کەوتووە، بایکۆتکردنى پرۆسەى هەڵبژاردنى لە کەرکوک و ناوچە کێشەلەسەرەکان راگەیاندووە ، بەبیانوى ئەوەى ئەو ناوچانە لەژێر داگیرکارى سەربازین و ناسەقامگیرن.\nلەراگەیەنراوەکەدا کە ئێوارەى ئەمرۆ دەرکراوە، داوا لەدانیشتوانە کوردەکەى ناوچە کێشەلەسەرەکان کراوە بایکۆتى پرۆسەى هەڵبژاردن بکەن، ئەمەش بەهەڵوێست بەرانبەر داگیرکارى ئێستاى ئەو ناوچانە لەقەڵەم دراوە.\nئەکرەم ساڵەح ئەندامى ئەنجومەنى سەرکردایەتى کەرکوک/گەرمیان ى پارتى، بەدەنگى ئەمەریکاى راگەیاند"کەرکوک و ناوچە کێشەلەسەرەکان بەهێز داگیرکراون، کە داگیرکرابن، ناتوانرێت هەڵبژاردنێکى پاکیان تێدا بکرێت."\nوتیشى"ئێمە نامانەوێت بەشدارى لەپرۆسەیەکدا بکەین کە لەژێر دەسەڵاتى داگیرکاریدا ئەنجام دەدرێت، بۆیە بایکۆتى هەڵبژاردن دەکەین."\nبایکۆتکردنى هەڵبژاردن لەلایەن پارتى یەوە، لەکاتێکدایە هاوپەیمانى دیموکراسى و دادپەروەرى و بزوتنەوەى گۆڕان و کۆمەڵى ئیسلامى لیستێکى هاوبەشیان بۆ بەشدارى لەهەڵبژاردن لەو ناوچانە پێکهێناوە، بریاربوو پارتى و یەکێتیش لیستێکى هاوبەش دروست بکەن.\nرەوەند مەلا مەحمود جێگیرى بەرپرسى مەڵبەندى کەرکوکى یەکێتى، ئاماژەى بەوەکرد بریاربووە دوێنێ لەگەڵ پارتى دا بۆ دروستکردنى لیستى هاوبەش کۆببنەوە، بەڵام کۆبونەوەکە بۆ ئەمرۆ دواخراوە و پارتى موماتەڵەى کردووە، وتى"ئەمرۆش پەیوەندیان پێوەکردین، وتیان کەبەشدارى هەڵبژاردن ناکەن."\nبایکۆتکردنى هەڵبژاردن لەلایەن پارتى و خۆئامادەکردنى یەکێتى بۆ بەشدارى کردن لەپرۆسەکە، مەترسى ئەوەى لاى چاودێران دروستکردووە کێشەى نێوان حیزبەکانى هەرێم قوڵتر ببێتەوە و کاریگەرى لەسەر ناوخۆى هەرێمیش دروست بکات.\nئاریان رەئوف چاودێرى سیاسى و خاوەنى بروانامەى ماستەر لە پەیوەندیە سیاسیەکان، پێیوایە جیابونەوەى پارتى و یەکێتى لەکەرکوک و ناوچە کێشەلەسەرەکان کاریگەرى لەسەر ناوخۆى هەرێمى کوردستانیش دەبێت.\nئاریان رەئوف، دەڵێت"بایکۆتکردنى هەڵبژاردنى پەرلەمانى عێراق لەلایەن پارتى و بەشدارى کردنى یەکێتى لەو هەڵبژاردنەدا لەناوچە کێشەلەسەرەکان، جارێکى تر مەترسى دوو ئیدارەیى دروست دەکاتەوە."\nیەکدەنگ نەبوونى حیزبە کوردیەکان، لەکاتێکدایە دۆخى ناوچەکانى دەوروبەرى هەرێم تادێت ڕوو لەئاڵۆزى زیاتر دەکات، بەتایبەت تورکیا نیازى هێرشکردنە سەر پەکەکە و بەغداش تا دێت هەرێمى کوردستان زیاتر لە قاڵب دەدات.


پرسی پارەی گەنمی جوتیارانی هەرێم دەبرێتە ناو پەرلەمانی عێراق\n2019.04.18 - 22:52\nنوێنەرانی كورد لە بەغدا واژوویان كۆكردۆتەوە بۆ ئەوەی پرسی خەرجكردنی پارەی سێ ساڵی گەنمی جوتیارانی هەرێمی كوردستان، ببرێتە ناو دانیشتنەكانی پەرلەمانی عێراقەوە.\nلەراگەیەندراوێكی د.بەشیر حەداد جێگری سەرۆكی پەرلەمانی عێراق كە وێنەیەكی دەست (ناس كورد) كەوتووە، ئاماژە بەوە كراوە، پەرلەمانتارانی فراكسیۆنە كوردییەكان واژوویان كۆكردۆتەوە تاكو كۆبوونەوەیەكی پەرلەمان تەرخان بكرێت بۆ پرسی خەرجكردنی پارەی جوتیارانی هەرێمی كوردستان.\nراگەیەندراوەكەی جێگری سەرۆكی پەرلەمانی عێراق دوای ئەوە دێت كە بەشێك لە جوتیارانی هەرێمی كوردستان بە جلوبەرگی كوردییەوە سەردانی پەرلەمانی عێراقیان كرد و لەلایەن پەرلەمانتارانی فراكسیۆنە كوردییەكان پێشوازییان لێكرا و دوێنێش گردبوونەوەیەكی ناڕەزاییان لەبەردەم تەلاری ئەنجوومەنی نوێنەرانی عێراق ئەنجامدا.\nبەگوێرەی راگەیەندراوەكە، لەسەر بەڵێنی د.بەشیر حەداد و فراكسیۆنە كوردستانییەكانیش بۆ خەرجكردنی پارەی گەنمی سێ ساڵیان، جوتیاران گەڕانەوە هەرێمی كوردستان.\nلە ساڵەكانی 2014 و 2015 و 2016 پارەی گەنمی جوتیارانی هەرێمی كوردستان خەرج نەكراوە، ئەمەش كاریگەری راستەوخۆی كردووەتە سەر كەرتی كشتوكاڵی كوردستان و ئێستاش جوتیاران گوشارەكانیان چڕكردووەتەوە تا مەفەكانیان لە حكوومەتی عێراق وەربگرنەوە.\nئەمڕۆ گۆڕان پرسی کاندیدەکانی تاوتوێ دەکات و لەم هەفتەیەشدا لەگەڵ پارتی کۆدەبێتەوە\n2019.04.28 - 10:25\nسکۆتلەندا جارێکى تر پرسی جیابوونە لە بەریتانیا دەخاتەوە سەر مێز\n2019.04.25 - 09:20\nداعش بەرپرسیارێتی خۆی لە تەقینەوەكانی سریلانكا راگەیاند\n2019.04.23 - 15:05\nشێخ جەعفەر: ئەگەر بەرپرسیاری هێزە چەكدارەكان گۆڕان بێت بەهیچ شێوەیەك گوێی لێ ناگرم\n2019.04.09 - 11:44\nئەمریکییەکان پارەیەکی خەیاڵى لە یاریە ڤیدیۆییەکاندا خەرجدەکەن\n2019.05.10 - 15:43\nسەرۆکی ئەو باندەی پارەی مووچەی فەرمانبەرانی نەخۆشخانەی شاریان دزی دەستگیرکرا\n2019.04.04 - 10:26\nوەزیری نەوتی عێراق پێشبینی دەكات چیتر بەغدا بودجەی هەرێم نەنێرێت\n2019.05.11 - 10:13\nئاسایشى گشتى هەرێم دەقى دانپێدانانى ئەندامانى نەوەى نوێى بڵاوکردەوە\n2019.05.10 - 15:04\nهەرێم؛ بارانبارین دەستپێدەکاتەوە\n2019.05.09 - 12:33


بەرزبوونەوەی بەهای دۆلار مووچەی دوو مانگی دەستەبەركردووە - تۆڕی میدیایی خەڵک\nئەندامێكی لیژنەی دارایی پەڕلەمانی عیراق ئاشكرای دەكات، بەهۆی بەرزبوونەوەی دۆلارەوە حكومەت پارەیەكی زۆری دەستكەوتووە، كە بەشی دوو مووچە دەكات و دەشڵێت: “حکومەت بڕی پارەی پێویستی لەبەردەستە”.\nعەبدولهادی سەعداوی، ئەندامی لیژنەی دارایی پەڕلەمانی عیراق لە لێدوانێكی بۆ میدیاكان ئاماژەی بەوەكردووە، حکومەت لە نزمكردنه‌وه‌ی بەهای دینار بەرامبەر بە دۆلار بڕێکی زۆر پارەی دەستکەوتووە، کە بەشی مووچەی دوو مانگی داهاتووی مووچه‌خۆران دەكات.\nڕاشیگەیاند، ئێستا پارەی پێویست لەبەردەستە بۆ دابەشکردنی مووچەی هەردوو مانگەکانی کانوونی دووم و شوباتی 2021، بۆیە دواكەوتنی پەسەندكردنی بودجە هیچ كاریگەرییەكی لەسەر مووچە نابێت.\nجەختیشی كردۆتەوە، پێویستە حكومەت مووچە لەكاتی خۆیدا بدات و وەک فشار بەرامبەر پەڕلەمان بەکاری نەهێنێت، تاوەکو پڕِۆژە یاسای بودجە پەسەند بکات.\nبە بڕیاری بانكی ناوەندی عیراق، بەهای دۆلار بەرامبەر بە دینار بەرزكرایەوە، كە 100 دۆلار بە 145 هەزار دینار دەبێت و بەهۆی ئەوەی عیراق ئەو نەوتەی دەیفرۆشێت پارەكەی بە دۆلار وەردەگرێت، بۆیە كاتێك دۆلارەكە دەكاتەوە بە دینار بڕێكی زۆرتر داهاتی دەستدەكەوێت و بەوەش بەشێكی كورتهێنانی بودجەی ساڵی داهاتوو پڕدەكاتەوە.\nخەڵك- بەهۆی تەشەنەسەندی ڤایرۆسی كۆرۆنا لە هندستان و بەشێكی وڵاتان بەهای ئاڵتون ڕووی لە بەرزبوونەوە كرد و هاوكات نرخی دۆلار لە بازاڕەكانی هەرێم…\n14 نیسان 2021 5.35 pm\nخەڵك- لەگەڵ ڕاگەیاندنی بڕیاری بانكی ناوەندی بۆ زیاتركردنی بڕی خستنەبازاڕی دۆلار، بەهای ئەو دراوە ئەمریكییە بەرامبەر…


نێچیرڤان بارزانی, سه‌رۆکى حکومه‌تى هه‌ریمى کوردستانى له‌میانه‌ى دیمانه‌یه‌کدا له‌گه‌ڵ له‌گه‌ڵ که‌ناڵى ڕووسیا رایگه‌یاند تاوه‌کو ئێستا هیچ بڕیارێک نییه بۆ دواخستنى پرۆسه‌ى ریفراندۆم له هه‌رێمى کوردستان، لیژنه‌ى باڵاى ریفراندۆم درووستکراوه بۆ سه‌رۆکایه‌تیکردنى ئه‌م پرۆسه‌یه، ئه‌وان\nده‌بێت ئه‌و بڕیاره بده‌ن.\nده‌قى دیمانه‌ى سه‌رۆک وه‌زیرانى هه‌رێمى کوردستان له‌گه‌ڵ که‌ناڵى ڕووسیا...\nنێچیرڤان بارزانی, سه‌رۆکى حکومه‌تى هه‌ریمى کوردستانى عێراق، به‌خێربێیت بۆ به‌رنامه‌که‌مان، زۆر خۆشحاڵین که له‌گه‌ڵمانیت، سه‌رۆکوه‌زیران، گوێم له هه‌ندێک راپۆرتى ته‌له‌ڤیزیۆنى کوردى بوو که ده‌ڵێن گشتپرسى بۆ سه‌ربه‌خۆیى دواده‌خرێت به‌هۆى گوشاره‌کانى ئێران و ئه‌مریکا، ئه‌وه راسته؟\nنێچیرڤان بارزانی: تاوه‌کو ئێستا هیچ بڕیارێک نییه بۆ دواخستنى پرۆسه‌ى گشتپرسى له هه‌رێمى کوردستان، لیژنه‌ى باڵاى گشتپرسیى درووستکراوه بۆ سه‌رۆکایه‌تیکردنى ئه‌م پرۆسه‌یه، ئه‌وان ده‌بێت ئه‌و بڕیاره بده‌ن و بڕیاره‌که‌ش ئه‌وه‌یه گشتپرسییه‌که له 25ى ئه‌یلوول ئه‌نجامده‌درێت.\nکه‌واته سه‌رۆکوه‌زیران، سه‌ردانه‌که‌ى برێت مه‌کگۆرک هیچ گۆڕانکارییه‌کى به‌سه‌ر کاتى ئه‌نجامدانى گشتپرسییه‌که نه‌هێناوه؟\nنێچیرڤان بارزانی: له راستیدا هه‌ڵوێستى ئه‌مریکا پێشتر راگه‌یێندرابوو، هاوکات سه‌ردانه‌که‌ى به‌ڕێز مه‌کگۆرگیش بۆ راگه‌یاندنى هه‌ڵوێسته‌که‌بوو که کاتى گشتپرسییه‌که کاتێکى باش و هه‌روه‌ها گونجاونییه، جه‌ختکردنه‌وه‌بوو له‌سه‌ر ئه‌و هه‌ڵوێسته‌ى که پێشتر رایانگه‌یاندبوو، ئێمه‌ش به‌ڕاشکاوى گوتمان که کاته‌که بۆ ئه‌نجامدانى گشتپرسیى گونجاوه. بۆیه‌ش هه‌ردوولا گفتوگۆ و روانینى جیاوازیان له‌وباره‌وه هه‌بووه.\nکه‌واته ئه‌گه‌ر کورد گوتیان به‌ڵێ، ئێوه سه‌ربه‌خۆیى راناگه‌یێنن دواى ئه‌وه؟ بۆچی؟\nنێچیرڤان بارزانی: ده‌بێت پرسیار له‌وه بکرێت که بۆچى ئێمه گه‌یشتووینه‌ته ئه‌و بڕیاره‌ى گشتپرسى ئه‌نجامبده‌ین. له راستیدا هۆکاره‌که‌ى ئه‌و چاوه‌ڕوانییه زۆره‌بوو که ئێمه له عێراقى نوێمان هه‌بوو له‌گه‌ڵ چه‌ندین ساڵ خه‌بات و هه‌موو ئه‌و وێرانکارى و تووندوتیژییه که بووه هۆى ئازارو ناره‌حه‌تى بۆ خه‌ڵکى کوردستان. به‌تایبه‌تیش له ساڵى 2003 کاتێک ئێمه باوه‌ڕمان وابوو ده‌ستپێکه بۆ عێراق، بۆ عێراقێکى نوێ. عێراقێکى دیموکراتى و فیدراڵییه که ئێمه هه‌موومان له‌سه‌ر بنچینه‌ى هاوبه‌ش تێیدا ده‌ژین، به‌ڵام به داخه‌وه دواى 12 بۆ 13 ساڵ، دواى ئه‌وه‌ى که ده‌ستوور له‌لایه‌ن زۆربه‌ى عێراقییه‌کان ده‌نگى بۆدرا، ده‌ستوره‌که جێبه‌جێنه‌ده‌کراو هاوکات بۆ چه‌ندین جار پێشێلکارى به‌رامبه‌ر کرا. بۆیه ئه‌و چاوه‌ڕوانییه‌ى که ئێمه هه‌مان بوو بۆ عێراقى نوێ، به‌دى نه‌هات و هه‌روه‌ها بێهیواییه‌کى زۆرى لاى خه‌ڵکى کوردستان درووستکرد. له‌م هه‌لومه‌رج و که‌شه سیاسییه‌ى ئێستا له عێراق هه‌یه، ناره‌حه‌تییه‌کان به‌رده‌وامن، بۆیه‌ش ئه‌مه هۆکارى ئه‌وه‌بوو که ئێمه بڕیارماندا بگه‌ڕێینه‌وه بۆ لاى خه‌ڵکه‌که‌مان بۆ ئه‌وه‌ى خۆیان بریار له‌باره‌ى داهاتوویان له عێراق بده‌ن.\nشه‌ڕى دژ به داعش وادێته به‌رچاو که به‌ره‌و کۆتایى بچێت، حکومه‌تى عێراق ده‌رفه‌تى ئه‌وه‌ى ده‌بێت ده‌ست به ریفۆرمى ئابوورى و سیاسى بکات، هه‌روه‌ها هه‌ڵبژاردنى په‌رله‌مانیش به‌رێوه‌ببات، کوردیش ئه‌و ده‌رفه‌ته‌یان ده‌بێت قسه‌ى خۆیان له‌باره‌ى عێراقى یه‌کگرتوو بکه‌ن، ئه‌وه بژارده‌یه‌کى ئاشتیانه‌تر نییه له‌وه‌ى ئێستا گشتپرسى ئه‌نجامبده‌ن؟\nنێچیرڤان بارزانی: له راستیدا کاتێک ئێمه قسه له‌سه‌ر گشتپرسى له 25ى (ئه‌یلوول) ده‌که‌ین، ماناى ئه‌وه نییه رۆژى دواتر ئێمه سه‌ربه‌خۆیى خۆمان راده‌گه‌یێنین. به‌شێوه‌یه‌کى بنچینه‌یى کۆى بیرۆکه‌ى ئه‌نجامدانى ئه‌م گشتپرسییه بۆ ده‌ڕبڕینى خواستى خه‌ڵک و هه‌روه‌ها نه‌ته‌وه‌که‌یه به‌گشتی، که دواتر ده‌بێته راسپارده‌یه‌ک بۆ سه‌رکردایه‌تى سیاسى بۆئه‌وه‌ى دواتر له‌گه‌ڵ به‌غدا گفتوگۆ و دایه‌لۆگى زیاترى له‌سه‌ر بکه‌ن. شه‌ڕى ئێمه له دژى داعش، ئێمه سه‌رکه‌وتووبووین له‌و شه‌ڕه و هه‌روه‌ها به‌رده‌وامیش ده‌بین له‌و هاوئاهه‌نگییه‌کانمان له‌گه‌ڵ هێزه ئه‌منییه‌کانى دیکه‌ى عێراق و هاوپه‌یمانى نێوده‌وڵه‌تى بۆ شه‌ێ له دژى داعش له هه‌رکوێیه‌ک بێت. ئێمه له‌ئاستى په‌یوه‌ندییه‌کانمان له‌گه‌ڵ سوپاى فه‌رمى عێراق به‌شێوه‌یه‌کى به‌رچاو سه‌رکه‌وتووبووین. بۆ قسه‌کردن له‌سه‌ر هه‌ڵبژاردنى داهاتوو و هه‌روه‌ها گۆڕانکارییه چاوه‌ڕوانکراوه‌کان، به‌داخه‌وا ئه‌مه واناکات ئێمه هیچ گۆڕانێک ببینین. ئێمه رووبه‌روو له‌لایه‌ن کۆمه‌ڵگه‌ى نێوده‌وڵه‌تى داوامانلێکرا گشتپرسییه‌که دوابخه‌ین. به‌ڵام به‌دیلێکى به‌هێز نه‌بوو که قه‌ناعه‌تمان پێبکات به‌رده‌وامبین له پرۆسه‌ى سیاسى له عێراق. هه‌موو ئه‌وشته‌ى به ئێمه گوترا ئه‌وه‌بوو گشتپرسییه‌که دوابخه‌ین به‌بێ بوونى به‌دیلێک که جێگه‌ى ئه‌و دۆخه بگرێته‌وه که ئێمه هه‌مانه.\nسه‌رۆک بارزانى رایگه‌یاندووه که هاوبه‌شى له‌گه‌ڵ به‌غدا شکستیهێناوه، بۆیه ئه‌وه یه‌کێکه له هۆکاره‌کان به‌ره‌و سه‌ربه‌خۆیى ده‌چن، که‌واته چۆن ئێوه ده‌توانن ئه‌و په‌یوه‌ندییه شکستخواردووه راستبکه‌نه‌وه کاتێک گشتپرسى سه‌رکه‌وتوو بوو؟\nنێچیرڤان بارزانی: له راستیدا، کاتى گشتپرسى و دواى گشتپرسیش پرۆسه‌یه‌ک ده‌بێت که واده‌کات ئێمه بتوانین گفتوگۆى جددى له‌گه‌ڵ به‌غدا ئه‌نجامبده‌ین و، هه‌وڵبده‌ین به‌شێک له‌و هه‌ڵانه‌ى که له رابردووکراون راستبکه‌ینه‌وه و ئێمه‌ش ده‌باته پێگه‌یه‌کى باشتر. ئه‌گه‌ر باسیش له هاوبه‌شى یانیش درووستبوونى عێراقێکى نوێ له‌سه‌ر ئه‌م هاوبه‌شییه بکه‌ین، به‌داخه‌وه ئه‌و هاوبه‌شییه چیدیکه بوونى نییه، یاخود له راستیدا هه‌ربوونى نه‌بووه.\nله 2005ه‌وه کاتێک ده‌ستوور په‌سندکرا به‌داخه‌وه رووبه‌رووى چه‌ندین سه‌ختى بووینه‌وه. چه‌ندین نموونه‌ش هه‌ن، ده‌توانین بیانخه‌ینه‌ڕوو که له کوێ پێشلکارى له‌و هاوبه‌شییه‌دا یانیش ده‌ستووردا کراوه. یه‌کێکیش له‌و نموونانه‌ى که ده‌مه‌وێ بیخه‌مه‌ڕوو، له‌م دواییانه‌دا کاتێک هێزه‌کانى حه‌شدى شه‌عبی، هێزه‌کانى میلیشیاى شیعه له‌لایه‌ن په‌رله‌مانى عێراق به یاساییکرا، هه‌موو پێداویستییه‌کیان بۆ دابینکرا، له‌گه‌ڵ هه‌موو رێزێکم بۆ حه‌شدى شه‌عبى و ئه‌و قوربانییه‌ى که له شه‌ڕى داعش داویانه له‌گه‌ڵ هه‌موو ئه‌و شتانه‌ى که بۆیان دابینکراوه، به‌ڵام له هه‌مان کاتدا کاتێک هێزه‌کانى پێشمه‌رگه له هه‌مان دۆخدابوون و هه‌مان قوربانیاندا، به‌غدا هیچ کات ئاماده‌نه‌بوو هیچ جۆره پشتیوانییه‌ک یانیش هاندانێک بۆ ئه‌م پرسه پێشکه‌ش به هێزه‌کانى پێشمه‌رگه بکات. ئه‌مه یه‌کێکه له نموونه هه‌ره به‌رچاوه‌کان که وه‌ک هاوبه‌شێکى هاوسه‌نگ نه‌بیندراوه.\nدووه‌م، کاتێک IMF و به‌نکى جیهانى هاوکارى داراییان پێشکه‌ش به بودجه‌ى عێراق و پرۆژه‌کانى په‌ره‌پێدانى عێراق کرد، به‌داخه‌وه هیچ یه‌کێک له‌و هاوکارییانه به هه‌رێمى کوردستان نه‌دران ئه‌مه‌ش یه‌کێکى دیکه‌یه له‌و نموونه زیندووانه‌ى که هاوبه‌شى تێدا نابیندرێت. چه‌ندین نموونه‌ى دیکه هه‌ن. ئێمه بڕوامان وایه دواى گشتپرسى ئێمه ده‌توانین چه‌ندین گفتوگۆى جددى له‌گه‌ڵ به‌غدا ئه‌نجامبده‌ین له‌سه‌ر ئه‌وه‌ى که چۆن بنچینه‌یه‌کى پته‌و له‌باره‌ى چۆن به‌یه‌که‌وه کاربکه‌ین و هاوئاهه‌نگبین.\nکه‌واته کاردانه‌وه‌ى ئێوه چى ده‌بێت کاتێک به‌غدا ره‌تیکرده‌وه ئه‌نجامى گشتپرسیه‌که قبووڵ بکات، چونکه پێشتر ئه‌وه‌ى راگه‌یاندووه که ئه‌و گشتپرسییه ناده‌ستوورییه؟"\nنێچیرڤان بارزانی: ئه‌وان ده‌ستیانپێکردووه، به‌غدا له ئێستاوه ئه‌نجامه‌که‌ى ره‌تکردووه‌ته‌وه، ئه‌نجامه‌که‌ى هه‌رچۆنێک بێت، په‌رله‌مانى به‌غدا ده‌نگى له‌و باره‌وه‌داوه، به‌ڵام من ده‌توانم به روونى بڵێم ئه‌مه هیچ کاریگه‌رییه‌کى له‌سه‌ر پرۆسه‌که نابێت.\nنا، من دڵنیام که گشتپرسییه‌که ئه‌نجامده‌درێت، پرسیاره‌که ئه‌وه بوو که کاردانه‌وه‌ى ئێوه چى ده‌بێت و پلانتان چییه کاتێک که ئه‌وان ئه‌نجامى گشتپرسییه‌که‌یان ره‌تکرده‌وه؟\nنێچیرڤان بارزانی: چاوه‌ڕوانییه‌کانى ئێمه ئه‌وه‌یه که ئه‌نجامى گشتپرسییه‌که نه‌کرێته بنه‌مایه‌ک بۆ زیاتر شێواندنى دۆخه‌که. خواست و ئامانجى ئه‌وه‌یه که زیاتر له‌یه‌کتێگه‌یشتنمان له‌گه‌ڵ به‌غدا هه‌بێت، بۆ بوونى گفتوگۆى جددى که بۆ ئه‌وان چاوه‌ڕوانکراوبێت و بۆ ئێمه‌ش چاوه‌ڕوانکراوبێت بۆ ئه‌وه‌ى دیبه‌یتى زیاترى جددیمان هه‌بێت له‌باره‌ى چاوه‌ڕوانییه‌کانى داهاتوو"\nسه‌رۆک بارزانى ده‌ڵێت، کوردى عێراق خۆیان سنووره‌کانى خۆیان ده‌نووسنه‌وه، به‌ڵام کاتێک که به‌غدا ره‌تیده‌کاته‌وه دان به ئه‌نجامى ئه‌و گشتپرسییه دابنێت، ئایا ئێوه تاوه‌کو پێکدادانى سه‌ربازیش ئاماده‌ن له‌گه‌ڵ به‌غدا برۆن بۆ ئه‌وه‌ى ئه‌و سنوورانه بپارێزن؟ به دڵنیاییه‌وه پرسیاره‌که لێره‌دا زیاتر له‌سه‌ر که‌رکووکه؟\nنێچیرڤان بارزانی: گشتپرسییه‌که سنووره‌کانى هه‌رێمى کوردستان دیارناکات، ئه‌مه ته‌نیا ده‌تواندرێت له رێگه‌ى گفتوگۆى جددى له‌گه‌ڵ به‌غدا به‌ده‌ستبهێندرێت. له راستیدا ئێمه له هه‌رێمى کوردستان، خه‌ڵکى کوردستان و به‌تایبه‌تیش کورد نامانه‌وێت خواستى خۆمان به‌سه‌ر خه‌ڵک و هه‌روه‌ها پێکهاته‌کانى دیکه له‌م ناوچه‌یه بسه‌پێنێن، وه‌ک عه‌ره‌ب و تورکمان و مه‌سیحییه‌کان و هه‌موو پێکهاته جیاوازه‌کانى دیکه که له ناوچه‌که له چوارچێوه‌ى ئه‌م سنوورانه‌دا ده‌ژین. ئه‌وان ده‌توانن به‌پێى خواست و هاوسۆزى خۆیان ده‌نگبده‌ن، ئایه ده‌یانه‌وێت به‌شێکبن له ئیداره‌ى هه‌رێم یانیش نا. شته‌که ته‌واو پرۆسه‌یه‌کى دیموکراسییه بۆ ئه‌وه‌ى ئه‌وان بڕیاربده‌ن. دیارکردنى سنووره‌کانیش ده‌مێنێته‌وه بۆ ئه‌و گفتوگۆ و دایه‌لۆگانه‌ى له دواتر له‌گه‌ڵ به‌غدا ده‌کرێن.\nتۆ وه‌ڵامى به‌شێکى پرسیاره‌که‌ى منت دایه‌وه، به‌ڵام به پێداگرییه‌وه ده‌مانه‌وێت ئه‌وه بزانین له‌باره‌ى که‌رکووک، ئه‌گه‌ر خه‌ڵکى که‌رکووک ده‌نگیان بۆ مانه‌وه له نێو عێراقدا، به‌ڵام زۆربه‌ى به‌شه‌کانى کوردستان ده‌نگیان بۆ جیابوونه‌وه دا، چى رووده‌دات؟ چونکه ئه‌وه لێکچوونى له‌گه‌ڵ بریکزیت هه‌یه که له سکۆتله‌ندا روویدا؟\nنێچیرڤان بارزانی: سه‌رباره‌ت به که‌رکووک ده‌یڵێمه‌وه ئه‌وه پرسێکه به‌ته‌واوه‌تى بۆ خه‌ڵکى ناوچه‌که جێهێڵدراوه، ئێمه هیچ چاره‌سه‌رێک به‌سه‌ر که‌رکوودا ناسه‌پێنین. تایبه‌تمه‌ندى که‌رکووک و پێکهاته‌کانى کۆمه‌ڵگه‌که‌ى وه‌ک عه‌ره‌ب و تورکمان و مه‌سیحى و هه‌روه‌ها به‌دڵنیاییه‌وه کوردیش، شتێکه که ده‌بێت به گرنگییه‌وه به هه‌ند وه‌ربگیرێت. له چوارچێوه‌ى ئیداره‌ى کوردستان بێت، که‌رکووک ده‌توانێت وه‌کو هه‌رێمێکى خۆبه‌ڕێوه‌به‌ربێت و تایبه‌تمه‌نییه‌کى تایبه‌تى هه‌بێت و هه‌روه‌ها پێکهاته‌کانیشى پارێزراو دڵنیابکرێنه‌وه. ئێمه پلانمان نییه بۆ ئه‌وه‌ى چاره‌سه‌رێکى تاکلایه‌نانه به‌سه‌ر که‌رکووکدا بسه‌پێنین. به‌ڵکو به‌ته‌واوه‌تى ئه‌م پرسه ده‌ده‌ینه ده‌ست خه‌ڵکى که‌رکووک خۆى و ده‌بێت له داهاتووشدا تایبه‌تمه‌ندى تایبه‌ت بدرێت به ئیداره‌ى داهاتووى که‌رکووک.\nمن له‌وه تێده‌گه‌م که ئێوه ناتانه‌وێت ویستى خۆتان به‌سه‌ر که‌س دابسه‌پێنن، به‌ڵام پێشمه‌رگه رۆڵێکى گرنگى گێڕا له شه‌ڕى داعش بۆ ده‌رکردنى له موسڵ، ئایا ئێوه سوود له‌و ده‌رفه‌ته وه‌رده‌گرن که به‌هۆى شه‌ڕه‌وه به‌ده‌ستتانهێناوه و ناوچه‌ى زیاترتان له‌ژێر ده‌ستدایه که پێشتر له ژێر ده‌ستى جیهادییه‌کاندا بوو، ئایا ئێوه ئه‌و ناوچانه‌ش ده‌خه‌نه نێو ده‌وڵه‌تى کوردستانه‌وه؟\nنێچیرڤان بارزانی: له راستیدا، ئێمه نه خواستمانه‌و نه ده‌شمانه‌وێت له‌و هه‌لومه‌رجه‌ى ئێستا ئه‌م جۆره دیفاکتۆیانه بسه‌پێنین. به‌ڵام کۆمه‌ڵێک راستیش هه‌ن که ده‌بێت به هه‌ند وه‌ربگیرێن، به‌ر له که‌وتنى موسڵ ئێمه داوامان له سه‌رۆکوه‌زیرانى ئه‌و کاته‌ى عێراقکرد پێشمه‌رگه به‌شداربێت له پارێزگاریکردن له موسڵ، به‌ڵام به‌داخه‌وا وه‌ڵامى به‌غدا نه‌رێنى بوو بۆ ئه‌م پێشنیازه‌ى ئێمه، بۆیه‌ش ئه‌وه‌ى روویدا که‌وتنى موسڵى بوو. به‌خێرایى دواى ئه‌مه، له‌سه‌ر داواى سه‌رۆکوه‌زیرانى عێراق هێزه‌کانى پێشمه‌رگه ئاسایشى که‌رکوویان پاراست و به‌رپه‌رچدانه‌وه‌یه‌کى خێرابوو بۆ پارێزگاریکردن له ناوچه‌که له‌وه‌ى نه‌که‌وێته به‌ر هێرشى دڕندانه‌ى داعش. ئه‌گه‌ر ئێمه هێزه‌کانى پێشمه‌رگه‌مان بۆ ئه‌و ناوچانه نه‌ناردبا، ره‌نگه چاره‌نووسى که‌رکووکیش خراپترببا له‌وه‌ى که له موسڵ روویدا. بوونى هێزه‌کانى پێشمه‌رگه له‌و ناوچانه بۆ پارێزگاریکردن بوو له ناوچه‌که‌و هه‌روه‌ها پێکهاته‌کانى که‌رکووک. بۆ دیارکردنه‌وه‌ى سنووره‌کان ئێمه پێویستمان به گفتوگۆیه له‌گه‌ڵ به‌غدا، سنوورى ئیداره‌ى هه‌رێمى کوردستان ناسه‌پێندرێت، ئێمه واهه‌ستده‌که‌ین، ئه‌م پرسه ده‌کرێت له‌سه‌ر لێکتێگه‌یشتنى هاوبه‌ش و کارى جددى له‌گه‌ڵ به‌غدا کۆتایى پێبهێندرێت"\nئێستا، که نرخى نه‌وت به نزمى ماوه‌ته‌وه، ئایا مه‌ترسى ئه‌وه‌ت هه‌یه کوردستانى سه‌ربه‌خۆ که پشت به داهاتى نه‌وت ده‌به‌ستێت پاره‌ى پێویستى ده‌ستنه‌که‌وێت بۆ ئه‌وه‌ى خۆى به‌رێوه‌ببات؟\nنێچیرڤان بارزانی: له راستیدا، دۆخى ئابوورى هه‌رێمى کوردستان له چه‌ند ساڵى رابردوودا دۆخێکى نموونه‌یى نه‌بووه. قه‌یرانه داراییه‌که هه‌مووى به‌هۆى دابه‌زینى نرخى نه‌وه‌ته‌وه نه‌بووه. به‌ڵێ، راسته نرخى نه‌وت کاریگه‌ى له‌سه‌ر هه‌بوو، به‌ڵام له هه‌مانکاتدا ده‌بێت ئه‌وه‌شمان له‌بیربێت، له سه‌ره‌تاى 2014، پێش شه‌ڕى داعش، به‌غدا تاکلایه‌نه بودجه‌ى کوردستانى بڕی. بۆ سێ ساڵ، ئێمه رووبه‌رووى زه‌حمه‌تى بووینه‌وه، به‌هۆى بڕینى بودجه له‌لایه‌ن به‌غداوه. دووه‌میش، ئێمه به درێژایى 1100 کیلۆمه‌تر رووبه‌رووى شه‌ڕى مه‌ترسیدارترین رێکخراوى تیرۆرستى "داعش" بووینه‌وه. ئه‌مه‌ش گوشارێکى دیکه‌ى گه‌وره‌ى خسته سه‌ر ئێمه. شه‌ڕى دژ به داعش و کۆنترۆڵکردنى چه‌ندین ناوچه له‌لایه‌ن داعش بووه هۆى ئه‌وه‌ى 1.8 ملیۆن ئاواره روو له کوردستان بکه‌ن، ئه‌مه‌ش زه‌حمه‌تییه‌کى دیکه‌ى ئابوورى درووستکرد، ئه‌م ساڵ چه‌ند ئاماژه‌یه‌کى روونى پێشکه‌وتنى ئابوورییه‌که‌مان هه‌ن و، چاوه‌ڕوانیشده‌که‌ین پێشکه‌وتنى زیاتریش هه‌بێت، هاوکات هه‌وڵێکى جددى ده‌ده‌ین بۆ ئه‌وه‌ى چاکسازیبکرێت و بۆئه‌وه‌ى به‌ته‌نیا پشت به داهاتى نه‌وت نه‌به‌ستین، به‌ڵکو ئابوورییه‌که‌مان هه‌مه‌جۆر بکه‌ین.\nپێتوایه که سه‌ربه‌خۆیى کوردستان وه‌به‌رهێنه‌ره بیانییه‌کان ده‌ترسێنێت؟\nنێچیرڤان بارزانی: له راستیدا وه‌ک پێشتریش ئاماژه‌م پێدا، دواى ئه‌وه‌ى گشتپرسى ئه‌نجامدرا، ماناى ئه‌وه‌نییه به‌خێرایى سه‌ربه‌خۆیى راده‌گه‌یێندرێت، به‌ڵکو ئه‌وه‌ى ئێمه ده‌مانه‌وێت بیکه‌ین ئه‌وه‌یه بچینه نێو گفتوگۆیه‌کى جددى له‌گه‌ڵ به‌غدا و هه‌وڵبده‌ین هه‌موو کێشه هه‌ڵپه‌سێردراوه‌کان که ده‌تواندرێت له رێگه‌ى گفتوگۆ و کارى جددى له‌گه‌ڵ به‌غدا چاره‌سه‌رده‌کرێت، چاره‌سه‌ریان بکه‌ین. له‌گه‌ڵ ئه‌مه‌دا، له دوو ده‌یه‌ى رابردوودا ئێمه سه‌لماندوومانه که فاکته‌رى سه‌قامگیرین له ناوچه‌که‌دا، به دڵنیایشه‌وه له‌سه‌ر ئه‌م ئاراسته‌یه‌دا به‌رده‌وامده‌بین بۆ ئه‌وه‌ى فاکته‌رى سه‌قامگیرى بین له‌ناوچه‌که.\nکاتێک که کورد ئۆتۆنۆمییه‌کیان کرده دیفاکتۆ له سه‌ره‌تایى نه‌وه‌ده‌کان، له‌دواى شه‌ڕى که‌نداو، هه‌رزوو له‌نێوخۆتاندا وه‌ستانه‌وه و شه‌ڕى نێوخۆیتان ده‌ستپێکرد، که ئه‌وه چه‌ند ساڵێکى خایاند، ئێستا سه‌رۆک بارزانى ده‌ڵێت، ده‌ست له پۆسته‌که‌ى ده‌کێشێته‌وه کاتێک کورد کورد سه‌ربه‌خۆیى به‌ده‌ستهێنا، هه‌روه‌ها هه‌ڵبژاردنى سه‌رۆکایه‌تیش له مانگى تشرینى دووه‌م به‌ڕێوه‌ده‌چێت، ئایا مه‌ترسى له‌سه‌ر دروستبوونى ناسه‌قامگیرى له ده‌وڵه‌تى کوردستان ده‌کرێت؟\nنێچیرڤان بارزانی: له راستیدا، ئه‌وه‌ى وه‌ک ململانێى نێوخۆیى روویدا، لاپه‌ره‌یه‌کى خه‌مگینه له مێژووى ئێمه‌دا، به‌ڵام له هه‌مانکاتیشدا لاپه‌ڕه‌یه‌که که داخراوه و، پێموانییه بارودۆخه‌که رێگه به‌وه‌بدات جارێکى دیکه ئه‌م ململانێیه سه‌رهه‌ڵداته‌وه. سه‌باره‌ت به پۆستى سه‌رۆک بارزانیش، له‌چه‌ندین بۆنه‌دا ئه‌و به ئاشکرا رایگه‌یاندووه که‌خۆى هه‌ڵنابژێرێته‌وه، یانیش خۆى بۆ هه‌ڵبژاردنى سه‌رۆکایه‌تى کاندید ناکاته‌وه. ئه‌و رێز له‌مه ده‌گرێت، هه‌روه‌ها رێز له یاساکانى هه‌رێمى کوردستان ده‌گرێت، ئه‌مه ئه‌و هه‌ڵوێسته‌یه که ئه‌و به ئاشکرا و به‌ڕوونى رایگه‌یاندووه.\nئێستا سه‌رۆکوه‌زیران.. یه‌کێک له هۆکاره‌کانى هاتنى داعش به‌ره‌و عێراق، بوونى ناکۆکى سیاسى و تایفى بوو له‌و وڵاته‌دا، ئایا ئێوه بیرتان له‌وه کردووه‌ته‌وه؟ چۆن ده‌توانن دڵنیابن که سه‌ربه‌خۆیى کوردستان نابێته هۆى قووڵبوونه‌وه‌ى ئه‌و دابه‌شبوونه و بارودۆخى ناوچه‌که به‌ره‌و خراپتر نابات؟\nنێچیرڤان بارزانی: له راستیدا، ئه‌گه‌ر تۆ به‌راستى له نزیکه‌وه ئاگادارى هاوکارییه‌کانى سه‌رکردایه‌تى کوردبیت، له 2003ه‌وه تاوه‌کو ئێستا ، هه‌ردوو به‌ڕێز بارزانى و تاڵه‌بانى هاوکارێکى گه‌وره‌بوونه بۆ بنیادنانه‌وه‌ى عێراق له‌سه‌ر بنچینه‌ى به‌ڵێنێک (که عێراق)، عێراقێکى نوێ ده‌بێت بۆ هه‌موومان، به‌ڵام به‌داخه‌وه ئه‌مه به ئاراسته‌یه‌کى درووستدا نه‌ڕۆیشت، له‌ماوه‌ى 12 ساڵى رابردووشدا، یانیش دواى ئه‌وه‌ى ئێمه عێراقمان بنایادنایه‌وه، عێراقى نوێ، لاپه‌ره‌یه‌کى نوێمان هه‌ڵدایه‌وه، پرسیارێک ده‌که‌ین- ئێمه له کوێین؟ بۆ هه‌موو ئه‌و زه‌حمه‌تیانه‌ش که ئێمه رۆژانه رووبه‌ڕووى ده‌بینه‌وه له‌گه‌ڵ به‌غدا، ئه‌وه هه‌موو ئه‌و شته‌یه که ئێمه ده‌توانین بیکه‌ین، ئه‌وه‌ى تاوه‌کو ئێستا کردوومانه، ناتوانیت چیدیکه بیکه‌ین. ناتوانین زیاتر په‌ره‌یپێبده‌ین. ئه‌وه‌ى له‌باره‌ى سه‌قامگیرى و یه‌کگرتوویى عێراقیش ده‌گوترێت و که هه‌میشه کۆمه‌ڵگه‌ى نێوده‌وڵه‌تیش جه‌ختى لێده‌کاته‌وه له‌باره‌ى عێراق، یاخود یه‌کگرتووى عێراق، ئه‌مه ته‌نیا درووشمێکه، یانیش تێگه‌یشتنێکى سیاسیانه بێت. به‌ڵام له راستیدا عێراق یه‌ک نییه و عێراق یه‌کگرتوونییه، ئێمه‌ش وه‌ک کورد نابێ سه‌رزه‌نشت بکرێین بۆ ئه‌وه‌ئ له ته‌واوى ناوچه‌کانى دیکه‌ى عێراق رووده‌دات و ئه‌و ئاراسته هه‌ڵه‌یه‌ى عێراق پێیدا ده‌ڕوات. ئه‌وه‌ى ئێمه هه‌وڵى بۆ ده‌ده‌ین، کاتێک له‌باره‌ى سه‌ربه‌خۆیى کوردستان قسه‌ده‌که‌ین، بۆ ئاڵۆزکردنى دۆخه‌که نییه، بۆ قووڵکردنه‌وه‌ى ئه‌و کێشانه نین که ئێستا له وڵاته‌که‌دا هه‌یه. به‌ڵکو به‌پێچه‌وانه‌وه، ئێمه هه‌ستده‌که‌ین سه‌ربه‌خۆیى ده‌بێته فاکته‌رى سه‌قامگیری. ئه‌و کاره هه‌ڵانه و هه‌روه‌ها ناسه‌قامگریش که له‌ناوچه‌که‌دا هه‌یه، به‌هۆى خه‌ڵکى کورده‌وه نییه، ئه‌وه هه‌ڵه‌ى ئێمه نییه که عێراق به‌م ئاراسته‌یه‌دا رۆیشتووه.\nسه‌رۆک بارزانى ده‌ڵێت، سه‌رده‌مى کۆلۆنیالى و دروستکردنى سنووره‌کان له رۆژهه‌ڵاتى ناوه‌راست به‌تایبه‌تى په‌یماننامه‌ى سایکس پیکۆ، کۆتایى هاتووه و ناوجه‌که پێویستى به فۆرمێکى نوێ هه‌یه که کوردستانى سه‌ربه‌خۆ له‌خۆى بگرێت، چى فۆرمێکى دیکه ئێوه هیواى بۆ ده‌خوازن، ئایا پێتوایه که عێراق و سووریا وه‌کو خۆیان ده‌مێنه‌وه له‌و بارودۆخه‌ى ئێستایاندا؟\nنێچیرڤان بارزانی: کاتێک که پرسى سه‌ربه‌خۆیى خرایه‌ڕوو و گفتوگۆى له‌سه‌ر کرا، ئێمه به‌بێ پێچوپه‌نا ته‌نها باسمان له‌وه کرد که ئێمه چیمان له هه‌رێمى کوردستانى عێراق هه‌یه‌و هه‌روه‌ها چیمان له ناوچه کوردستانییه‌کانى ده‌ره‌وه‌ى هه‌رێمى کوردستاندا هه‌یه. ئه‌و بابه‌تانه‌ى که ده‌که‌ونه ده‌ره‌وه‌ى سنوورى هه‌رێمى کوردستان، ئه‌وانه بابه‌تێکن که ئێمه نامانه‌وێت ده‌ستتێوه‌ردانیان تێدا بکه‌ین. هه‌رچه‌نده ئێمه حه‌ز ده‌که‌ین پرسى گه‌لى کورد له سووریا به‌شێوه‌یه‌کى دیموکراسیى و ئاشتییانه چاره‌سه‌ر بکرێت. به‌ڵام به‌رپرسیاریه‌تى ئێمه به‌شێوه‌یه‌کى سه‌ره‌کى و ته‌نها تایبه‌ته به هه‌رێمى کوردستانى عێراق.\nله کاتى په‌یوه‌ندى ته‌له‌فۆنى نێوان ریکس تیله‌رسن، وه‌زیرى ده‌ره‌وه‌ى ئه‌مریکا و بارزانیدا که مانگى رابردوو ئه‌نجامدرا، سه‌رۆکى ئێوه داواى گره‌نتى و به‌دیلى له ئه‌مریکا کردووه له‌به‌رامبه‌ر هه‌ڵوه‌شاندنه‌وه‌ى گشتپرسیدا، ئه‌وه‌ى من تێیبگه‌م گه‌ره‌نتى زۆر نه‌دراوه به ئێوه، ده‌کرێت پێمان بڵێیت ده‌بێت ئه‌و گره‌نتییه چى بێت؟ ئایا به‌بێ ئه‌و گره‌نتییه ئێوه گشتپرسى هه‌ر ئه‌نجامده‌ده‌ن؟\nنێچیرڤان بارزانی: بۆ ئێمه، پرسیارى گرنگ که به‌رده‌وام له کۆمه‌ڵگه‌ى نێوده‌وڵه‌تى و ئه‌مریکاشمان کردووه، ئه‌گه‌ر گشتپرسیى ئه‌نجامنه‌درێت یان دوابخرێت به‌هۆى ئه‌وه‌ى که کاته‌که‌ى گونجاو نییه، پرسیارى ئێمه بۆ ئه‌وان ئه‌وه‌یه: ئه‌گه‌ر گشتپرسى هێنده شتێکى خراپه، باشه جێگره‌وه‌ى چییه ؟ ئه‌گه‌ر کاته‌که‌ى گونجاو نییه، باشه ئێوه ده‌توانن پێمان بڵێن ئه‌و کاته شیاوه که‌یه ؟ تاوه‌کو ئێستاش وه‌ڵامى ئه‌و پرسیارانه‌مان وه‌رنه‌گرتووه.\nحکومه‌تى ئێستاى تورکیا له شه‌ێ دایه له‌گه‌ڵ کورد له‌نێو خۆیدا و له‌گه‌ڵ کوردى سووریاش، به‌ڵام ئێوه په‌یوه‌ندییه‌کى باشتان له‌گه‌ڵ حکومه‌تى تورکیادا هه‌یه، به‌دڵنیاییه‌وه سه‌ربه‌خۆیى کوردستان کاریگه‌رى له‌سه‌ر ئه‌و په‌یوه‌ندییانه ده‌بێت، پێتوایه زیان به‌ر ئه‌و په‌یوه‌ندییه ده‌که‌وێت له ئه‌نجامى گشتپرسییه‌که‌دا؟\nنێچیرڤان بارزانی: له‌راستیدا، پرسى گشتپرسییه‌که، پێمان وایه، له‌جیهاندا زیاتر له قه‌باره‌ى خۆى گه‌وره‌تر کرا، پێویسته وه‌ک خۆى ته‌ماشا بکرێت، که چییه و بۆ چ ئامانجێکه. دووباره ده‌ڵێم: ده‌مه‌وێت جه‌خت له‌وه بکه‌مه‌وه که یه‌ک رۆژ له‌دواى ئه‌نجامدانى گشتپرسییه‌که به‌و واتایه نایه‌ت که سه‌ربه‌خۆیى رابگه‌یه‌نرێت. ئێمه په‌یوه‌ندى باشمان له‌گه‌ڵ تورکیادا هه‌یه، له‌ڕووى سیاسی، کۆمه‌ڵایه‌تى وئابووریشیه‌وه و بێگومان ئێمه نامانه‌وێت ئه‌وه تێک بده‌ین، ئێمه ئه‌و په‌یوه‌ندییانه‌مان له‌گه‌ڵ تورکیا به‌رز ده‌نرخێنین و نامانه‌وێت ئه‌و پرۆسه‌یه‌ى که ئێمه ده‌ستمان پێکردووه ببێته هۆى تێکدانى په‌یوه‌ندییه‌کانمان له‌گه‌ڵ تورکیا و هیواداریشین له‌یه‌ک تێگه‌یشتنى زیاتر و په‌یوه‌ندى زیاتر له‌گه‌ڵ تورکیا دابمه‌زرێنین، ئاماده‌شین له‌سه‌ر ئه‌و بابه‌ته گفتوگۆى زیاتر ئه‌نجامبده‌ین، هه‌روه‌ها ده‌بێت کۆمه‌ڵگه‌ى نێوده‌وڵه‌تى ئه‌وه بزانێت که رۆژى دواى گشتپرسییه‌که به‌واتاى راگه‌یاندنى سه‌ربه‌خۆیى کوردستان نییه و نابێت زیاده‌ڕه‌وى له‌و بابه‌ته بکرێت.\nسه‌رۆکوه‌زیران ده‌مه‌وێت تێروانینى تۆ سه‌باره‌ت به‌و گشتپرسییه بزانم ئه‌گه‌ر پرسیار ئه‌وه‌ت لێبکه‌م که ئایا سه‌ربه‌خۆیى کوردستان له داهاتوو ناوچه‌کانى وه‌ک عه‌فرین و رۆژئاواى کوردستانیش له‌خۆى ده‌گرێت و ده‌بێت به ده‌وڵه‌تى کوردستانى گه‌وره؟\nنێچیرڤان بارزانی: ئێمه ئه‌جیندا و تێڕوانینێکى له‌و جۆره‌مان نییه، که بمانه‌وێت سنوورى خۆمان ببه‌ینه ده‌ره‌وه‌ى ئه‌و سنووره‌ى که ئێمه ئێستا تێداین. سنووره‌کانى ئێمه دیاریکراون و له‌گه‌ڵ عێراقیش دیارییان ده‌که‌ین، ته‌واو.\nده‌مه‌وێت هه‌ڤپه‌یڤینه‌که به پرسیارێک سه‌باره‌ت به په‌یوه‌ندى نێوان کوردستان و رووسیا کۆتایپێبهێنم، له‌سه‌ره‌تاى ئه‌مساڵدا، ئێوه له کۆڕبه‌ندى ئابوورى جیهانى له سانت پیته‌رسبۆرگ ریککه‌وتنێکتان به گوژمه‌ى یه‌ک ملیار دۆلار له‌گه‌ڵ کۆمپانیاى رۆزنه‌فت واژۆکرد، به‌مه‌به‌ستى وه‌به‌رهێنانى ئه‌و کۆمپانیا رووسیه له کێڵگه نه‌وتییه‌کانى کوردستاندا بۆ ماوه‌ى ٢٠ ساڵ، ئایا ئێوه پشتیوانى رووسیا له سه‌ربه‌خۆیى کوردستان ده‌بینن له‌و رێگه‌یه‌وه یان ئه‌وه ته‌نها وه‌به‌رهێنانه؟\nنێچیرڤان بارزانی: هاوشێوه‌ى هه‌موو کۆمپانیایه‌کى نێوده‌وڵه‌تى که وه‌به‌رهێنانى له که‌رتى نه‌وتى کوردستاندا کردووه، رۆزنه‌فتیش به‌هه‌مان شێوه پێشوازى لێکراوه و ئێستا چالاکه و به‌رده‌وامده‌بێت له چالاکییه‌کانى وه‌ک وه‌به‌رهێنه‌رێک، ناشبێت ئه‌و وه‌به‌رهێنانه به هه‌ڵوێستى فه‌رمى حکومه‌تى رووسیا ته‌ماشا بکرێت وه‌ک پشتگیرى راسته‌وخۆى رووسیا بۆ سه‌ربه‌خۆیی. ئه‌مه ره‌هه‌ندێکى بازرگانى و ئابوورییه.


"وەزارەتی دارایی بڕیاریدا بە كردنەوەی هەژماری بانكی بۆ سەرجەم فەرمانبەرانی هەرێم" - SNN\nHome›ئابووری›“وەزارەتی دارایی بڕیاریدا بە كردنەوەی هەژماری بانكی بۆ سەرجەم فەرمانبەرانی هەرێم”\nبە نووسراوێكی فەرمی وەزارەتی دارایی و ئابووری حكومەتی هەرێم داوای لە سەرجەم وەزارەت و دامودەزگا حكومییەكانی هەرێمی كردووە كە دەستبكەن بە دروستكردنی هەژماری بانكی بۆ سەرجەم مووچەخۆران بە مەبەستی وەرگرتنی مووچەی مانگانە، SNNی دەقی نووسراوەكە بڵاودەكاتەوە.\nبە گوێرەی ئەو نووسراوەی كە لە وەزارەتی دارایی و ئابووری حكومەتی هەرێم تایبەت دەست SNNكەوتووە و واژووی ئاوات شیخ جەناب، وەزیری دارایی و ئابووری لەسەرە و 17ی ئەم مانگە دەرچووە، ئەوە خراوەتەڕوو، ئاماژە بە بڕیاری لیژنەی باڵای چاكسازی و چاكسازی لە مووچە و دەرماڵە و بەخشین ئیمتیازات و خانەنشینی لە هەرێمی كوردستان، بە مەبەستی رێكخستنەوەی بواری بانكی لە هەرێم و بە ئەلیكترۆنیكردنی هەژمارە بانكییەكان هەژمارێکی تایبەت دەكاتەوە بۆ هەموو مووچە خۆرێك.\nئاماژە بەوەشكراوە، دووابەدوای نووسراومان لە 17/6/2020 پێتان رادەگەیەنین كە بە مەبستی كردنەوەی هەژماری بانكی بۆ ئەو فەرمانبەرانەی ئەژمێری بانكییان نییە پێویستە سەرجەم فەرمانگە و دام ودەزگاكانتان نووسراوەكانتان راستەوخۆ ئاراستەی بانكی تایبەتمەند بكەن بە مەبەستی كردنەوەی هەژماری بانكی بۆ وەرگرتنی مووچەی مانگانەیان.\nبە گوێرەی ئەو زانیارییانەی كە لە بەرپرسێكی وەزارەتی دارایی تایبەت بە SNNدراون ئەوە خراوەتەڕوو كۆمپانیایەك ئامادەیی خۆی دەربڕیوە كە بە شێوەی مولولەی خوێن و لەڕێگەی پەنجەوە هەژماری بانكی بۆ سەرجەم فەرمانبەران بكاتەوە و هەر فەرمانبەرێكیش دەتوانێت چوار هەژماری بانكی تایبەت بەخۆی هەبێت لەڕێگەی چوار پەنجەی خۆیەوە كە مولولەی هیچیان وەك یەك نین، بەڵام هێشتا وەزارەتی دارایی ڕەزامەندی لەسەر ئەو بابەتە نەداوە.\nدەقی نوسراوەکەی وەزارەتی دارایی


Kurdipedia - سەروەت محەمەد ئەمین (د. کوردۆ عەلی)\n👫 سەروەت محەمەد ئەمین (د. کوردۆ عەلی) | Groupe: Biographie | Articles langue: 🏳 کوردیی ناوەڕاست\n📅 Date of Death: 18-12-2016\n➕ Ajouté par (Manu Berzincî) sur Mar 11 2015 9:12AM\n✍ Cet article a récemment mis à jour par (Hawrê Baxewan) sur: Dec 18 2018 10:56AM\n👁 Cet article a été lu fois 11,713\n📷 Fichier de photos 1.0.1 23 KB Mar 11 2015 9:12AM System Administrator


قفڵ کردنی بەرنامەکانی ئای ئۆس - سێوێک.نێت Sewek.net\nدانانی تێپەروشە بۆ بەرنامەکانی ئای ئۆس واتە ئایفۆن یاخود ئایپاد لەگەل ئای ئۆس ١٢ بە پێی کات دەتوانێن بەرنامەکان قفل بکەن واتە تێپەروشی بۆ دابنێن, لەو کاتەی خۆتان دیاری دەکەن بەرنامەکان قفل بکرێت و لە کاتی تەواو بونی وەختی دیاری کراو بەرنامەکان دوبارە دەکرێنەوە !\nباسی سیدیا و جایلبرێک ناکەم ، ئەم تایبەتمەندیە لەگەل ئای ئۆس ١٢ کە شایەد ئەگەر بە درەنگی نەخەن ١٩ یان ٢٠ی ئەم مانگە بۆ ھەمو بەکارھێنەرانی ئەپڵ بلاوبکرێتەوە ئەو کات دەتوانێن تایبەتمەندی قفڵ کردنی بەرنامەکان بەکاربھێنێن.\nبۆ چالاک کردنی قفلی کاتی تکایە چاو لەم ڤیدیۆیەی خوارەوە بکەن.\nتێبینی: ئەو ئایفۆنەی لە ڤیدیۆیەکەدا بەکاری دێنێم ئای ئۆس ١٢ بێتا ٩ لەسەر خەزن کراوە و ئەگەر بتانھەوێ ئای ئۆس ١٢ بێتا خەزن بکەن دەتوانێن سود لەم بابەتە وەربگرن.